Taliansko vysťahovalo školu populistov, financuje ju bývalý poradca Bieleho domu

Študenti z celého sveta sa mali učiť ako brániť Západ.

RÍM. Talianske ministerstvo kultúry vo štvrtok vyhlásilo, že z priestorov stredovekého kláštora Trisulti vysťahovalo "gladiátorskú školu" pre populistov, ktorú tam organizoval bývalý poradca Bieleho domu Steve Bannon, píše agentúra AFP. Študenti z celého sveta sa mali podľa agentúry v priestoroch kláštora stretávať, aby sa učili "ako brániť Západ". Výcvik mala organizovať krajne pravicová organizácia Dignitatis Humanae Institute, ktorú financuje práve Bannon. Talianske ministerstvo odôvodnilo svoje rozhodnutie rôznymi porušeniami ustanovení zmluvy o prenájme, ktorých sa dopustil inštitút Dignitatis Humanae. Inštitút podľa ministerstva nezaplatil okrem toho ani poplatky za užívanie kláštora, vyplývajúce z koncesného práva, a neposkytol ani peniaze na údržbu vyše 800-ročnej budovy. Zakladateľ inštitútu Benjamin Harnwell vyhlásil ešte na začiatku júna, v čase keď talianske ministerstvo kultúry zrušilo prenájom kláštora, že Bannon pomohol získať finančné prostriedky pre vznik tohto inštitútu a pomáhal mu aj vytvoriť učebný plán na prípravu budúcich vodcov z prostredia katolíckej krajnej pravice.


OĽaNO sa nepozdávajú viaceré výzvy zamerané na dotácie na rybníky

Zásadným spôsobom sa mali zmeniť podmienky pre uchádzačov.

BRATISLAVA. Hnutiu OĽaNO sa nepozdáva osem výziev zameraných na dotácie na rybníky. Ako informovala poslankyňa Veronika Remišová, výzvy boli neprehľadné, mali zle nastavené podmienky. "Do viacerých výziev sa podľa aktuálnych údajov nikto neprihlásil, keďže v zozname nie je pri niektorých výzvach ani jedna úspešná žiadosť," povedala poslankyňa. Ako pokračovala, v jednej z výziev ministerstvo pôdohospodárstva po roku podpísalo v máji tohto roku jedinú zmluvu. "A v zápätí ako podpísalo zmluvu, tak oznámilo, že výzvu ruší. Spolumajiteľom vybranej firmy je starosta za stranu Most-Híd v malej obci a za dotáciu skoro 250 tisíc eur sa chystá vybagrovať bahno z rybníka a obnoviť prístupovú cestu. Minulý rok mala táto firma tržby 46 tisíc eur, osobné náklady zhruba na úrovni minimálnej mzdy pre jedného človeka. Starosta je podľa médií Bugárov človek, netají sa s tým, že mal blízko aj ku generálnemu prokurátorovi Trnkovi, figuruje vo viacerých firmách," vyhlásila Remišová.V druhej výzve mal rezort pôdohospodárstva 28. mája schváliť jedinú dotáciu z celej výzvy. "Ide o 300 tisíc eur pre firmu, ktorej spolumajiteľkou je pani Flašíková. A v ten istý deň sa ministerstvo rozhodlo, že výzvu zruší. Minulý rok táto firma pre týždenník Trend odhadla náklady na výstavbu rybníkov približne na 100 tisíc eur, pri žiadosti o dotáciu od štátu už písala o nákladoch 600 tisíc eur. Keďže prevádzka vytvorí dve pracovné miesta, ide približne o viac ako 150 tisíc eur na jedno vytvorené miesto," upozornila poslankyňa. Ministerstvo malo podľa Remišovej výzvy vyhlásiť v máji minulého roka, v septembri ich zmenilo a nakoniec opäť aktualizovalo tento rok, pričom zásadným spôsobom malo zmeniť podmienky pre uchádzačov. "Krátko na to výzvy úplne zrušilo. V jednom prípade ministerstvo výzvu aktualizovalo 28. mája a v ten istý deň oznámilo, že výzvu ruší," doplnila.Pri výzvach bolo podľa Remišovej viacero problémov, ako konštatovala, vyzerá to, že rezort určoval výšku dotácie "od buka do buka". Nedostatkom mala byť aj byrokracia, konkrétne ide o to, že ministerstvo takmer po roku zrušilo požiadavku na zápis do registra partnerov štátu. "Takisto ministerstvo krátko pred zrušením výziev zrušilo povinnosť mať stavebné povolenie, čo je zásadná zmena," poukázala.Nové vyhlásenie výziev malo byť v júni tohto roka. "Výzvy nie sú vyhlásené dodnes," poznamenala Remišová. Podľa plánu podpory sú výzvy roztrieštené na osem eurofondových výziev. Poslankyňa vyzýva ministerku pôdohospodárstva Gabrielu Matečnú a jej rezort, aby sa pri nových výzvach zamerali na výrazné zjednodušenie byrokracie a zaviedli férové hodnotenie.


Ferdinand Piech zrejme príde o miesto v dozornej rade Porsche

BERL�?N, BRATISLAVA. Bývalý šéf dozornej rady Volkswagenu Ferdinand Piech by mohol stratiť �?alšiu významnú pozíciu. Rodiny Porscheovcov a Piechovcov sa zhodli na tom, že v rámci reštrukturalizácie dozornej rady rodinného holdingu Porsche SE odvolajú Ferdinanda Piecha z jeho dozornej rady, píše týždenník Bild am Sonntag. Hovorca Porsche SE na otázku agentúry DPA uviedol, že dozorná rada musí do polovice apríla rozhodnúť o svojich budúcich �?lenoch. Podľa vyjadrení predsedu dozornej rady Wolfganga Porscheho na ženevskom autosalóne definitívne rozhodnutie zatiaľ nepadlo. Piech je spoluvlastníkom holdingu, a tým aj veľkoakcionárom Volkswagenu. Dlhoro�?ným predsedom dozornej rady VW bol do apríla 2015, ke�? musel odstúpiť po prehratom mocenskom boji s vtedajším šéfom koncernu Martinom Winterkornom. Porsche SE je �?isto investi�?ná spolo�?nosť, ktorá vo VW vlastní zhruba 52 % hlasovacích práv a kapitálový podiel takmer 31 %. V 12-�?lennej dozornej rade sedia všetci dôležití predstavitelia oboch rodín. Šiesti zástupcovia odborov za�?iatkom februára ohlásili, že z rady odstúpia, preto na valnom zhromaždení 30. apríla sa musí zvoliť celá nová rada. Pred odoslaním pozvánok akcionárom a zverejnením informácií v spolkovom vestníku sa musia rodiny dohodnúť na svojich šiestich kandidátoch. Ke�?že hlasovacie právo majú iba obidve rodiny, je viac ako isté, že navrhnutí kandidáti budú na zhromaždení aj schválení.


Nemecká polícia zatkla salafistu plánujúceho bombový útok

Muž chcel vlákať príslušníkov polície alebo armády do pasce a následne ich zabiť.

NORTHEIM. Polícia v nemeckej spolkovej krajine Dolné Sasko zatkla islamistu, ktorý údajne plánoval bombový útok na policajtov alebo vojakov. Pri prehliadke bytu 26-ročného muža v meste Northeim našla acetónperoxid, ako aj iné chemikálie a elektronické súčiastky na výrobu diaľkovo ovládanej rozbušky. Podľa vyjadrení oblastnej prokuratúry a policajného riaditeľstva zadržaný pri výsluchu priznal, že mal v úmysle vlákať príslušníkov polície alebo armády do pasce a následne ich zabiť pomocou vlastnoručne vyrobenej nálože. Zo zistení vyšetrovateľov vyplýva, že nemenovaný muž s nemeckým štátnym občianstvom patrí k vyznávačom fundamentalistickej formy islamu známej ako salafizmus. Zadržaný bol pre podozrenie z prípravy "závažného násilného činu ohrozujúceho štát". Na základe zatykača vydaného sudcom sa od stredy nachádza vo väznici v meste Göttingen. Oblastný policajný šéf Uwe Lührig v súvislosti s týmto prípadom vyhlásil, že boj proti terorizmu a islamizmu má najvyššiu prioritu, pričom policajti aj teraz preukázali svoju "profesionalitu a dôslednosť". Len pred dvoma týždňami boli v Göttingene zadržaní dvaja islamisti podozriví z prípravy teroristického útoku. Polícia vtedy našla pri domových prehliadkach aj strelné zbrane, muníciu a vlajky teroristickej organizácie Islamský štát. Príslušná prokuratúra napriek tomu nezačala trestné konanie vo veci terorizmu, keďže údajne zatiaľ neboli rozhodnutí pre konkrétny čin. Mužov zadržaných v Göttingene, ktorí pochádzajú z Alžírska a Nigérie, nariadili krajinské orgány vyhostiť z Nemecka, obaja však využili právne prostriedky, aby toto rozhodnutie zvrátili. Až do rozhodnutia príslušného súdu v Lipsku zostávajú v tzv. vyhosťovacej väzbe.


Reforma školstva je momentálne nepoužiteľná. Lubyovej v nej chýbajú ciele

Deti, študenti, učitelia i rodičia stratili podľa poslanca SaS drahocenný čas.

BRATISLAVA. Podľa ministerky školstva, vedy, výskumu a športu Martiny Lubyovej (nominantka SNS) sa autorský dokument Učiace sa Slovensko v súčasnej podobe, v ktorej sa nachádza, nedá predložiť na schválenie vládou. Podľa nej nemá rozpočet ani časový rámec a je potrebné ho dopracovať. Poslanec Branislav Gröhling (SaS) tvrdí, že ministerka vedela, že avizovaná reforma Učiace sa Slovensko je len vizionársky dokument a že tvoriť akčné a časové plány malo byť od začiatku úlohou ministerstva. "Národný program Učiace sa Slovensko je autorský dokument, ktorý ak má byť nejakým spôsobom implementovaný, musí byť odkonzultovaný aj s inými rezortmi, keďže má nadrezortný charakter. Týka sa to napríklad ministerstva práce, sociálnych vecí a rodiny SR, ministerstva zdravotníctva SR či iných rezortov," uviedla šéfka rezortu školstva. Podľa Gröhlinga odborníci písali dokument niekoľko mesiacov s tým, že idú reformovať školstvo. "Teraz podľa Lubyovej tvorili vlastne nerealizovateľnú reformu bez rozpočtu či politickej podpory," povedal poslanec. "Dokument, ktorý bol odovzdaný, nie je použiteľný v rámci národného programu. Musíme vytvoriť národný program a na základe neho vytvoriť akčné plány. Tento dokument je víziou a inšpiráciou, na základe čoho sa spustia ďalšie procesy," povedala ministerka. Lubyová sa stretla s autormi dokumentu zhruba dva týždne pred odovzdaním, kedy sa dozvedela, že odovzdajú autorský dokument. "Reforma musí mať konkrétne ciele, podujatia, aktivity a rozpočet. Dokument tieto náležitosti neobsahuje, takže bude musieť byť spracovaný takým štýlom, aby to tam bolo. Dokument predložím do výboru pre vzdelávanie, vedu, mládež a šport a na základe vyjednávania vo výbore sa určí, aký bude ďalší proces," povedala ministerka. Poslanca za SaS najviac trápi, že deti, študenti, učitelia i rodičia stratili drahocenný čas. "Za tie mesiace mohli mať žiaci učebnice, učitelia mohli byť spravodlivejšie ocenení a rodičia lepšie informovaní. Namiesto toho prešľapujeme na mieste alebo, čo je ešte horšie, vraciame sa kamsi do 19. storočia," dodal Gröhling.


Súd v Peru vydal zatykač na bývalého prezidenta Toleda, je podozrivý z prijímania úplatkov

Toledo sa v súčasnosti zdržuje v Paríži a obvinenia, ktoré boli voči nemu vznesené poprel.

LIMA. Peruánsky súd vydal v piatok zatykač na bývalého prezidenta Alejandra Toleda, ktorý je podozrivý z prijímania úplatkov od brazílskej stavebnej spoločnosti. Súd tak vyhovel žiadosti prokuratúry o väzobné stíhanie Toleda, ktorý je podozrivý, že od brazílskeho priemyselného gigantu Odebrecht prijal úplatky v celkovej výške 20 miliónov dolárov za pridelenie štátnej zákazky na výstavbu diaľnice spájajúcej Brazíliu s peruánskym pobrežím. Toledo sa v súčasnosti zdržuje v Paríži a vo viacerých rozhovoroch všetky obvinenia, ktoré boli voči nemu vznesené poprel. Firma Odebrecht v rámci dohody o vine a treste, ktorú uzavrela s americkou prokuratúrou, priznala, že vládam vo viacerých krajinách Latinskej Ameriky poskytla úplatky vo výške 800 miliónov dolárov. Za získanie verejných zákaziek v oblasti stavebníctva vyplatila spoločnosť v Peru Toledovi a jeho dvom nástupcom 29 miliónov dolárov.


Historickú budovu Pradiarne zrekonštruujú za 20 miliónov eur

Predpokladané ukončenie obnovy Pradiarne 1900 je naplánované na štvrtý kvartál roku 2020.

Historickú budovu Pradiarne 1900, ktorá sa nachádza v bratislavskej mestskej časti Ružinov v blízkosti novovznikajúceho biznis centra Bratislavy, postupne rekonštruujú. Celkové náklady na rekonštrukciu sú podľa spoločnosti YIT, ktorá zastrešuje opravu, 20 až 23 miliónov eur. „Boli by sme radi, aby bola stavba do konca roku 2020 dostavaná a skolaudovaná,“ uviedol riaditeľ biznis developmentu spoločnosti YIT Radek Pšenička. Investor rekonštrukcie zakomponoval do projektu obnovy aj budovu Silocentrály, ktorá bola v minulosti „srdcom“ bývalej továrne. Po rekonštrukcii má Pradiareň 1900 priniesť do lokality nové funkcie – občiansku vybavenosť v podobe obchodných prevádzok na prízemí, jedinečné kancelárie aj kultúrno-spoločenský priestor s auditóriom v priestoroch niekdajšej Silocentrály. Popri obnovení pôvodného vzhľadu a charakteristických prvkov budovy boli pri rekonštrukcii použité aj moderné technológie a materiály.


V slovenskom súboji bol úspešnejší Zelenay a v Taliansku si zahrá vo finále štvorhry

Slovenský tenista zabojuje o svoj jubilejný štyridsiaty deblový titul.

FRANCAVILLA AL MARE. Slovenský tenista Igor Zelenay a Ukrajinec Denis Molčanov nasadení ako prví zvíťazili 6:3, 6:1 nad rakúsko-slovenským párom Philipp Oswald, Filip Polášek v sobotňajšom semifinále štvorhry na turnaji ATP Challenger Tour Internazionali Di Tennis D´Abruzzo v talianskej Francaville al Mare. Vo finále vyzvú Zelenay s Molčanovom argentínsko-španielske duo Guillermo Durán, David Vega Hernández. Tridsaťšesťročný rodák z Trenčína zabojuje v nedeľu už o svoj jubilejný štyridsiaty deblový titul na challengerovej úrovni. Igor Zelenay, Denis Molčanov (SR/Ukr.-1) - Philipp Oswald, Filip Polášek (Rak./SR-3) 6:3, 6:1


Američan uškrtil holými rukami pumu, ktorá ho napadla

Muž utrpel vážne zranenia, no nie je v ohrození života.

DENVER. Američan neďaleko Denveru holými rukami uškrtil mladú pumu, ktorá ho napadla, keď si bol zabehať na úpätí hôr. Podľa miestnych úradov utrpel muž vážne zranenia, nie je ale v ohrození života. "Bežec urobil všetko, čo bolo v jeho silách, aby si zachránil život," uviedol Mark Leslie zo správy prírodných parkov a rezervácií v americkom štáte Colorado. Muž, ktorého totožnosť úrady nezverejnili, si bol v pondelok zabehať v prírodnom parku na úpätí hory Horsetooth (Konský zub), ktorá je súčasťou Skalistých hôr a leží asi sto kilometrov severne od Denveru. Pri behu začul podozrivý zvuk. Keď sa otočil, zbadal pumu, ktorá na neho zaútočila. Začala ho hrýzť a pazúrmi driapať do tváre, chrbta, nôh a paží. Mužovi sa však podarilo šelmu "v sebaobrane" holými rukami uškrtiť. Pumu, ktorá na muža zaútočila, označili správcovia parku za "nedospelú". Podľa všetkého nemala ani rok. Išlo zrejme o samca, ktorý vážil odhadom 36 kilogramov. Ako presne bola puma veľká, ale nie je podľa hovorkyne správy coloradských parkov Rebeccy Ferrellovej možné povedať. Pred príjazdom strážcov parku na úpätí hory Horsetooth totiž zdochlinu stihli sčasti zožrať iné zvieratá. "V prípade, že vás napadne puma, musíte urobiť všetko, čo je vo vašich silách, a bojovať s ňou, presne, ako to urobil tento pán," poradil zástupca správy parkov Mark Leslie. Za posledných sto rokov zabili pumy v Spojených štátoch podľa AP menej ako dve desiatky ľudí. V Colorade, kde k aktuálnemu napadnutiu došlo a kde je populácia týchto šeliem veľká, napadli pumy od roku 1990 šestnásť ľudí a troch zabili.


Obžalobu v prípade Kuciakovej vraždy považuje Pellegrini za zadosťučinenie

Posun celej kauzy na súd označil Pellegrini za míľnik v procese.

Správu budeme aktualizovať. BANSKÁ BYSTRICA. Premiér Peter Pellegrini (Smer) vníma pondelňajšie podanie obžaloby prokurátora Úradu špeciálnej prokuratúry na Špecializovaný trestný súd v súvislosti s vlaňajšou vraždou investigatívneho novinára Jána Kuciaka a jeho snúbenice Martiny Kušnírovej ako pocit satisfakcie a zadosťučinenie. Vyhlásil to v rámci svojho pondelkového programu v Banskej Bystrici. Podľa neho fakt, že sa celá kauza už posúva na súd, je míľnikom v celom tomto procese. Vysoko oceňuje prácu vyšetrovacích tímov vrátane prokuratúry. "Tak ako sme deklarovali, polícia a príslušné orgány mali maximálnu podporu a som presvedčený, že nahromadili dostatok dôkazov, ktoré umožnia súdom páchateľov reálne potrestať. Chcem vyjadriť veľké poďakovanie ľuďom, ktorí na celom prípade intenzívne pracovali. Je to splnenie aj môjho sľubu, ktorý som dal po nástupe do funkcie, že urobím všetko pre to, aby sme túto vraždu vyšetrili a aby pravda vyšla najavo. Pevne verím, že budeme svedkom odsúdenia kriminálnych živlov za spáchanie tohto ohavného trestného činu," zdôraznil premiér. Dvojicu mladých ľudí zavraždili 21. februára 2018 v jej dome vo Veľkej Mači. Za Kuciakovu vraždu zaplatil objednávateľ minimálne 70-tisíc eur. Okrem Mariana Kočnera boli v tejto kauze obvinení aj Alena Zsuzsová, Tomáš Szabó, Miroslav Marček a Zoltán Andruskó. Po dvojnásobnej úkladnej vražde sa konali pochody za Jána a Martinu a Za slušné Slovensko, ktoré organizovala rovnomenná iniciatíva. Ľudia na námestiach žiadali vyšetrenie vraždy, potrestanie páchateľov aj predčasné voľby. Neskôr od požiadavky predčasných volieb iniciatíva ustúpila. Situácia po vražde si vyžiadala zmenu vlády, kabinet Roberta Fica vystriedala exekutíva Petra Pellegriniho (obaja Smer-SD).


Migranti pomáhajú firmám, ktoré nevedia nájsť ľudí, tvrdí štúdia

V najbližších desiatich rokoch má v Európe ubudnúť 50 miliónov pracovníkov v produktívnom veku.

PRAHA. Vzdelaní migranti pomáhajú znižovať nedostatok pracovných síl po celom svete. V porovnaní s vlaňajškom aj preto tlak na globálny trh práce mierne poklesol. Po svete je v pohybe viac migrantov než kedykoľvek predtým, súčasne stúpa úroveň ich vzdelania. Vyplýva to zo štúdie Global Skills Index, v ktorej personálna poradenská spoločnosť Hays porovnáva vývoj pracovných trhov v 33 krajinách sveta. Oživené globálne hospodárstvo ťaží podľa štúdie z uvoľnenia tlaku na pracovné trhy, ktoré vlani nastalo v dôsledku rastúceho počtu vzdelaných migrantov a prísunu kvalifikovaných pracovných síl do viacerých krajín. Príchod migrantov v mnohých štátoch pôsobí ako protiváha starnúcej domácej populácie. Napriek tomu nedostatok vhodných pracovných síl trvá a veľa firiem tak má naďalej ťažkosti s nachádzaním potrebných odborníkov pre špecializované pracovné zaradenia a sektory, uvádza štúdia. "K oslovovaniu uchádzačov zo zahraničia pristupujú častejšie aj české firmy. Je to pre ne jediné riešenie, ako nenechať svoje pracovné miesta neobsadené, keď sa nedarí nájsť uchádzačov z lokálnych zdrojov. Ide predovšetkým o pozície v IT či v centrách zdieľaných služieb. Zdĺhavý proces získania pracovného povolenia im ale ich snahy značne komplikuje," uviedol riaditeľ Hays v Česku Ladislav Kučera. Aktívnou podporou kvalifikovanej migrácie a posilnením jej účasti na pracovnom trhu je podľa správy možné zmierniť negatívny dopad očakávaného úbytku 50 miliónov pracovníkov v produktívnom veku v Európe v horizonte desiatich rokov. Tento rok sa počet osôb v produktívnom veku vo všetkých krajinách zahrnutých do indexu s výnimkou Indie zníži v dôsledku celkového starnutia populácie takmer o milión. Napriek tomu sa množstvo dostupných zamestnancov zvýši o 1,1 milióna, v dôsledku rastúcej zamestnanosti v sledovaných krajinách a stúpajúcemu počtu migrantov, ktorí sú vzdelanejší ako predtým. Podľa údajov OSN žije 244 miliónov osôb, čiže 3,3 percenta svetovej populácie, mimo svojej rodnej krajiny. Dáta využívané pri tvorbe indexu takisto ukazujú, že v EÚ vlani dosiahol podiel vysokoškolských absolventov v celkovom počte osôb narodených v inej krajine 29 percent, čo v porovnaní s rokom 2011 znamená nárast o tri percentuálne body. Rozširujúce sa možnosti internetového pripojenia a nové technológie vedú vo svete k rastu počtu pracovníkov využívajúcich pružný spôsob práce.  "V západných krajinách pozorujeme veľký nárast flexibilných pracovných úväzkov. Firmy tak lepšie reagujú na požiadavky uchádzačov a v náboroch sú úspešnejší," upozornil Kučera.


Zelená nafta pomôže ovocinárom konkurovať dovozom, tvrdí Matečmá

TRENČÍN. Štátna pomoc v podobe 30-miliónovej podpory zelenej nafty pomôže slovenským ovocinárom, aby boli schopní konkurovať dovozovým komoditám. Počas otvorenia výstavy potrieb pre záhradkárov, včelárov a farmárskych produktov Jahrada na trenčianskom výstavisku Expo Center to v piatok povedala ministerka pôdohospodárstva Gabriela Matečná (SNS). "Vieme, že naše slovenské jablká, naše slovenské ovocie, zelenina sú kvalitatívne podstatne lepšie. Máme integrovanú produkciu, kde používame omnoho menej chemických prostriedkov ako tí, ktorí dovážajú k nám do republiky. Vyzývam preto ovocinárov a záhradkárov, aby pri tom zotrvali. Štát sa snaží urobiť pre nich podmienky, aby boli konkurencieschopní," povedala Matečná s tým, že spotrebitelia by mali kupovať slovenské produkty a výrobky a podporili by tým vidiek. Spoločne s 10. ročníkom výstavy Jahrada je trenčianske výstavisko dejiskom 8. ročníka výstavy potrieb a služieb pre seniorov Senior Expo. Jej zámerom je ponúknuť novinky - produkty, služby a aktuálne informácie, z oblasti každodenného života seniorov. Jednota dôchodcov na Slovensku tento rok pripravila pre návštevníkov celoslovenskú prehliadku ručných prác seniorov a konferenciu o zdravotnom štýle. Obe výstavy spoločne s Matečnou otvoril aj predseda vlády Peter Pellegrini (Smer).


Mína odpálená indickými rebelmi zabila šesť policajtov

Maoistickí povstalci bojujú proti vláde desaťročia, požadujú pozemky a prácu.

NAÍ DILLÍ. Maoistickí rebeli odpálili v indickom štáte Džhárkhand mínu, ktorá zabila najmenej šesť policajtov a ďalších štyroch zranila. Incident sa stal v utorok v okrese Garhwa. Mŕtvi patrili do špeciálnej jednotky vycvičenej na boj proti rebelom.Maoistickí povstalci, ktorí sú inšpirovaní čínskym lídrom Mao Ce-tungom, bojujú proti indickej vláde viac než štyri desaťročia, pričom žiadajú pozemky a prácu pre farmárov a chudobu. Tisíce bojovníkov pôsobia v niekoľkých častiach krajiny. Vláda považuje rebelov za najväčšiu hrozbu vnútornej bezpečnosti krajiny.


Tretina exportu nemeckých zbraní putovala do Turecka

Nemecko vyviezlo do Turecka vojenské zbrane za 184,1 milióna eur.

BERLÍN. Nemecko vyviezlo do Turecka počas prvých štyroch mesiacoch tohto roku vojenské zbrane v hodnote 184,1 milióna eur. Vyplýva to z odpovede nemeckého ministerstva pre dopravu a energetiku na otázku podpredsedníčky strany Ľavica Sevimy Dagdelenovej, ktorou disponuje agentúra DPA. Všetky vyvezené zbrane sú údajne pre námorné sily. Má isť o materiál pre šesť ponoriek, na ktorých výrobe sa v Turecku podieľa nemecký koncern ThyssenKrupp Marine Systems. Od zmareného pokusu o štátny prevrat v Turecku v roku 2016 Nemecko neuzavrelo nijaké nové zmluvy na export vojenských zbraní do Turecka. Zmluvy, ktoré však so svojím partnerom v NATO uzavrelo už v minulosti, sú aj naďalej platné. Platí to aj pre spomínaný vývoz komponentov na výrobu ponoriek, ktorý bol dohodnutý v roku 2009. Export vojenských zbraní do Turecka tvoril vlani takmer tretinu celkového vývozu nemeckej vojenskej techniky. Od januára do apríla 2019 išlo až o 60 percent. Ako píše denník Frankfurter Allgemeine Zeitung, Dagdelenová kritizovala pretrvávajúci vývoz zbraní najmä so zreteľom na fakt, že Turecko vo výlučnej ekonomickej zóne Cypru ťaží zemný plyn, čo Európska únia považuje za nelegálne. Ministri zahraničných vecí EÚ rozhodli v pondelok o zavedení balíka sankcií voči Turecku. "To, že spolková vláda napriek tureckej agresorskej politike voči členskému štátu EÚ Cypru vo východnej časti Stredozemného mora vyváža vojenské zbrane pre Erdoganovo vojenské loďstvo, je vo veľkej miere nezodpovedné," povedala Dagdelenová. Dodala, že ak by Turecko v prípade konfliktu tieto zbrane proti Cypru nasadilo, Nemecko za to bude niesť spoluvinu. Dagdelenová vyzvala na zastavenie exportu zbraní do Turecka.


Pedagogický ústav navrhuje vyšší počet hodín dejepisu

Ak rezort školstva návrh schváli, v týždennom rozvrhu základných škôl budú dve hodiny dejepisu.

BRATISLAVA. Štátny pedagogický ústav (ŠPÚ) navrhuje zvýšiť počet hodín dejepisu vo vyučovaní základných škôl. Návrh pridať jednu hodinu dejepisu pre všetky ročníky druhého stupňa ZŠ, s výnimkou deviateho, v stredu schválila Predmetová komisia (PK) ŠPÚ. V prípade, že Ministerstvo školstva, vedy, výskumu a športu (MŠVVŠ) SR návrh schváli, v týždennom rozvrhu by mali žiaci dve hodiny dejepisu. „Ide o nevyhnutný krok, ak chceme vytvárať korektné historické vedomie u dospievajúcich ľudí,“ povedal o návrhu komisie riaditeľ ŠPÚ Ľudovít Hajduk. Učitelia by preto mali podľa jeho slov dostať priestor, aby sa mohli kreatívne a hlbšie venovať hlavným historickým témam ovplyvňujúcim aj dnešnú spoločnosť. Hajduk zdôraznil, že zvýšenie hodín neznamená viac učiva. „Návrh nezasahuje do platných vzdelávacích programov, jeho cieľom je didakticko-metodické posilnenie výučby dejepisu s dôrazom na doplnkové učebné materiály a diskusiu o histórii a jej vplyve na súčasnosť,“ vysvetlil Hajduk.


Tóth sa medzi najlepšiu trojicu nedostal, najlepším atlétom v Európe je Farah

Medzi ženami triumfovala výškarka Beitiová.

FUNCHAL. Európskymi atlétmi roka 2016 sa stali španielska výškarka Ruth Beitiová a britský vytrvalec Mo Farah. V kategórii "Vychádzajúca hviezda" dostali najviac hlasov nemecký trojskokan Max Hess (1. na ME v Amsterdame, 2. na halových MS v Portlande) a belgická viacbojárka Nafissatou Thiamová, olympijská šampiónka v sedemboji. Mená víťazov oznámili na slávnostnom ceremoniáli v portugalskom Funchale na ostrove Madeira. Tridsaťtriročný Farah sa do histórie ankety zapísal ako jej prvý trojnásobný mužský víťaz. Predtým triumfoval v rokoch 2011 a 2012. Na slávnosti sa nezúčastnil, ale naživo sa do gala programu zapojil z amerického Portlandu, kde žije a trénuje. Mo Farah má za sebou skvelý rok, keď sa na OH v Riu stal po Fínovi Lassem Virénovi (1972, 1976) len druhým vytrvalcom, ktorý na dvoch najdlhších bežeckých tratiach na dráhe (5000 a 10 000 m) obhájil obe zlaté medaily. Na desaťtisícke, podobne ako Virén v Mníchove 1972, triumfoval Brit napriek pádu. Famózny rok zakončil Farah na čele európskych tabuliek na 1500, 3000, 5000, 10 000 m aj v polmaratóne. Cenu pre víťazku ženskej časti ankety Ruth Beitiovú odovzdal prezident Európskej atletiky (EA) Svein Arne Hansen. Tridsaťsedemročná španielska výškarka, ktorá už v roku 2012 oznámila ukončenie kariéry, no potom si to rozmyslela, dosiahla na OH v Riu životný výsledok - získala zlato. Stala sa najstaršou olympijskou šampiónkou v skokanskej disciplíne v histórii. Krátko pred triumfom na hrách si na ME v Amsterdame vybojovala tretie zlato za sebou. V širšej nominácii na európskeho Atléta roka 2016 bol aj olympijský víťaz v chôdzi na 50 km Slovák Matej Tóth. Do užšieho trojčlenného výberu, kde sa okrem víťaza Faraha ocitli ešte aj nemecký oštepár Thomas Röhler a taliansky výškar Gianmarco Tamberi, sa však nedostal. Medzi ženami figurovali v trojici nominovaných okrem Beitiovej ešte aj grécka žrdkárka Ekaterini Stefanidiová a poľská kladivárka Anita Wlodarczyková.


Na juhozápade Pensylvánie sa strieľalo, zomreli piati ľudia

K streľbe došlo v priestoroch autoumyvárne.

PITTSBURGH. Päť mŕtvych a jedného zraneného hlásili v nedeľu z obce Melcroft na juhozápade amerického štátu Pensylvánia, kde došlo k streľbe v priestoroch autoumyvárne. Spravodajský kanál Fox News o tom informoval s odvolaním sa na políciu a miestne médiá. Výstrely v uvedenej obci, vzdialenej približne 65 kilometrov od Pittsburghu, sa ozvali okolo 03.00 h nadránom miestneho času (09.00 h SEČ), na čo privolané zložky konštatovali smrť piatich osôb - troch mužov a dvoch žien. Informácie o stave ďalšej osoby, ktorá vyviazla so zraneniami, polícia zatiaľ neposkytla. Okrem stavu zraneného a motívu streľby je zatiaľ nejasné i to, či je medzi usmrtenými osobami aj samotný páchateľ. Polícia však po incidente vyhlásila, že verejnosť v tejto súvislosti nie je vystavená nijakej hrozbe.


Najškaredším psom roku je neapolský mastiff Martha

Pozrite sa, ako vyzerá oficiálne najškaredší pes na svete pre tento rok.

PETALUMA. V poradí 29. ročník súťaže o titul Najškaredší pes roka vyhrala sučka plemena neapolský mastiff menom Martha. Súťaž sa konala v piatok v meste Petaluma v americkom štáte Kalifornia a Martha bola jednou zo 14 súťažiacich. Ako informovala agentúra AP, 57 kilogramov vážiaca Martha bola od začiatku favoritom súťaže, v ktorej porota adeptov hodnotí v troch kategóriách: skúmajú ich charakter, neobvyklé rysy a prirodzenú škaredosť. Martha v súťaži vyhrala 1500 dolárov, trofej a výlet do New Yorku, kde na ňu čakajú vystúpenia v televíznych šou. Marthini konkurenti boli vzrastom menší, mnohým chýbala srsť, mali rôzne kožné výrastky či vyrážky. Väčšina z týchto štvornohýchmiláčikov bola zachránená z útulku, čo bol aj prípad Marthy. Táto sučka momentálne žije v meste Sebastopol, ktoré leží neďaleko Petalumy. Majiteľ si ju zobral zo psieho útulku v zúboženom stave, keď bola takmer slepá. Zrak sa jej po niekoľkých operáciách vrátil.


Arabské krajiny dobehla lacná ropa, rozhodli sa zaviesť 5-percentnú DPH

ABÚ ZABÍ. Situácia na globálnom trhu ropy a s ňou súvisiace tlaky na štátne rozpočty dohnala Radu pre spoluprácu arabských štátov Perzského zálivu k najväčšej zmene daňovej politiky za celé desaťročia. V budúcom roku zavedú krajiny daň z pridanej hodnoty vo výške päť percent. V januári 2018 začne platiť päťpercentná DPH v Spojených arabských emirátoch a Saudskej Arábii, ostatné krajiny Perzského zálivu ich budú nasledovať neskôr. Informovala o tom agentúra Reuters. Tento krok si vyžiada značné administratívne a technické zásahy. Vlády štátov Perzského zálivu budú musieť vypracovať podrobné predpisy, registrovať spoločnosti, ktoré majú dane platiť a vytvoriť administratívu, ktorá bude na systém dohliadať. Náročnosť úlohy je možno dôvod, prečo niektoré štáty nezavedú DPH už od januára, ale nechávajú si čas do konca roka. Podľa agentúry Reuters sa môže oneskoriť najmä Kuvajt, kde sa do procesu bude chcieť viac vložiť relatívne nezávislý parlament. Omán dátum ešte neoznámil a Bahrajn predpokladá, že DPH zavedie do polovice roku 2018. Katar, s ktorým Saudská Arábia, Spojené arabské emiráty a Bahrajn po uzavretí dohody prerušili diplomatické a obchodné vzťahy, neoznámil, či to ovplyvní jeho harmonogram. Spojené arabské emiráty chcú okrem DPH zaviesť tiež spotrebnú daň na tabak a energetické nápoje vo výške sto percent a pre ďalšie limonády vo výške päťdesiat percent. Zdanenie by malo platiť už v poslednom štvrťroku tohto roka.


Nový prezident Zimbabwe nechal prepustiť na slobodu tisíce väzňov

HARARE. Zimbabwiansky prezident Emmerson Mnangagwa, ktorý vlani v novembri vystriedal dlhoročného lídra Roberta Mugabeho, zmiernil tresty niektorým odsúdencom čakajúcim na popravu a tisíce ďalších väzňov nechal prepustiť na slobodu. Agentúra AP o tom informovala v stredu s tým, že v prípade prepustených ide aj o väčšinu žien-väzenkýň a všetkých väzňov mladších ako 18 rokov. Ohlásený krok je súčasťou snahy zmierniť preplnenosť väzníc v Zimbabwe. Prezident sa vyjadril, že je proti trestu smrti, pretože sám kedysi unikol obeseniu v čase, keď bolo Zimbabwe ešte kolóniou pod názvom Rodézia. Aktuálne čakalo v Zimbabwe na popravu takmer sto ľudí. V prípadoch, keď to bolo najmenej desať rokov, Mnangagwa odsúdencom tresty zmiernil na doživotie. Prepustené na slobodu boli všetky ženy-väzenkyne okrem tých, ktoré si odpykávajú doživotné tresty. Oslobodení boli aj väzni s telesným postihnutím alebo trpiaci smrteľnými chorobami. Podľa oficiálnych zdrojov sa očakáva, že rozhodnutie prezidenta sa bude celkove týkať približne 3000 väzňov. Naposledy sa v Zimbabwe popravovalo v roku 2005, a to sčasti preto, že tam nikto nechce byť katom.


Povodne v indickom štáte Kérala si vyžiadali už 164 mŕtvych

NAÍ DILLÍ. Povodne, ktoré vyvolali prudké monzúnové dažde, si v indickom štáte Kérala od 8. augusta vyžiadali 164 obetí. Monzúny za posledné dni spôsobili pády mostov a domov, vyvolali záplavy aj zosuvy pôdy a viedli k narušeniu leteckej i železničnej dopravy po celom štáte. Mnoho ľudí uviazlo pri povodniach na strechách svojich domovov, odkiaľ ich dostali záchranári na člnoch a v helikoptérach. Po tom, ako v piatok prudké dažde prestali, tisícky záchranárov v Kérale presunuli ľudí, ktorí sa ocitli v bezvýchodiskovej situácii, do 1 200 štátom zriadených táborov. V nich už našlo útočisko vyše 150-tisíc osôb.Monzúnové dažde zabijú v Indii každoročne stovky ľudí. Obdobie monzúnov tam trvá od júna do septembra.


Padajúce kamene zabili v Alpách turistu, dvoch zranili

Skaly zasiahli skupinu štyroch turistov na chodníku nad obcou Kaprun.

VIEDEŇ. Padajúce skaly zabili v rakúskych Alpách turistu a dvoch ďalších zranili. Rakúska tlačová agentúra APA informovala, že skaly zasiahli v stredu popoludní skupinu štyroch turistov na chodníku nad obcou Kaprun. Podľa horskej záchrannej služby utrpel smrteľné poranenia muž z Rakúska, ďalší dvaja zranení sú podľa všetkého Nemci. Skaly spadli z 800 metrov vysokého svahu a na chodníku sa nahromadili do výšky štyroch metrov. Čo zosuv spôsobilo, nie je známe.


Komisia predloží návrh koncepcie zavedenia povinnej maturity z matematiky

BRATISLAVA. Komisia pre tvorbu koncepcie zavedenia povinnej maturitnej skúšky z matematiky na stredných školách predloží návrh na túto zmenu Ministerstvu školstva, vedy, výskumu a športu (MŠVVaŠ) SR do konca roka. Následne sa rezort vyjadrí ku konkrétnym otázkam. TASR to potvrdil odbor komunikácie a protokolu rezortu školstva. Zavedenie povinnej maturity z matematiky sa podľa ministerstva školstva navrhuje pre gymnázia a vedné STEM odbory (prírodné, technické a lekárske vedy) v dvoch úrovniach - akademickej a aplikovanej. "Čo sa týka aplikovanej úrovne, hovoríme o maturite v kontexte matematickej gramotnosti, pričom nám ide o to, aby absolventi stredných škôl získali matematickú a finančnú gramotnosť predovšetkým pre bežný život," priblížil rezort školstva. Podľa Dušana Švedu zo Slovenskej matematickej spoločnosti, by maturitná skúška z matematiky mala byť na dvoch úrovniach - vyššej a nižšej. Ako vysvetlil, vyššia by mala byť pre tých, ktorí plánujú pokračovať vo vysokoškolskom štúdiu v STEM študijných odboroch. Nižšiu úroveň by mali absolvovať všetci ostatní maturanti. Šveda poznamenal, že na úrovni komisie by sa odporúčania z konferencie Matematické vzdelávanie - zmeny pre budúcnosť, ktorá bola začiatkom apríla, mali prijať. "Na základe toho sa pristúpi k systémovým zmenám, dokonca k reforme. Chceli by sme, aby sa celý proces viac zdynamizoval, pretože prešli tri mesiace a žiadne kroky sme v tomto smere nezaznamenali," poznamenal Šveda. Ako doplnil, za ten čas rezort školstva vyhlásil predobstarávanie na učebnice matematiky pre základné školy. "Je veľký dopyt po nových, lepších učebniciach. My navrhujeme, aby sa najskôr urobili systémové zmeny v ich obsahu. Spojíme sa s ministerstvom, nech sa verejné obstarávanie pozastaví a nech sa až po obsahových zmenách pristúpi k zabezpečeniu nových učebníc," povedal Šveda. Podľa Švedu by kvalitné matematické vzdelávanie malo vyústiť do maturitnej skúšky z matematiky. "To, či som matematicky vzdelaný, či mám základy kritického a analytického myslenia, sa má uzavrieť tým, že zložím maturitnú skúšku," dodal Šveda. Učiteľ matematiky a fyziky Ľubomír Konrád z Gymnázia Veľká okružná v Žiline si nemyslí, že je nevyhnutné zaviesť povinnú maturitu z matematiky. "Keď sa niekto chce vydať iným smerom, napríklad humanitným alebo umeleckým, tak až taká nevyhnutná maturita z matematiky pre neho nie je. Keď chcete robiť prírodné vedy, ekonomiku alebo smery, kde sa matematike zíde, nech si ju urobí," povedal. Podľa neho je potrebné, aby sa deti naučili logické veci a vedeli používať "zdravý sedliacky rozum". Podľa vedca Roberta Mistríka by sa povinná maturita z matematiky mala opäť zaviesť z viacerých dôvodov. "Matematika je kráľovná všetkých vied. Pomáha k logickému mysleniu, pomáha nám riešiť zložité problémy. Je aj základom pre mnohé vedné odbory," uzavrel Mistrík.


Zatvoriť ju, skandovali ľudia na Trumpovom mítingu

Clintonová je podľa Trumpa schopná rozpútať tretiu svetovú vojnu.

WILMINGTON. Bučanie smerom k zástupcom médií a skandovanie "Zatvoriť ju!" na adresu demokratickej prezidentskej kandidátky Hillary Clintonovej sa v noci na sobotu ozývalo letiskovým hangárom vo Wilmingtone v americkom štáte Ohio, kde usporiadal predvolebný míting republikánsky kandidát Donald Trump. Ohio je jedným z nerozhodných štátov, ktoré budú hrať kľúčovú rolu v utorkových prezidentských voľbách. Od roku 1964 platí, že kto zvíťazí v Ohiu, stane sa prezidentom. Toto bol Trumpov posledný míting v Ohiu pred utorkovými voľbami. Republikánski priaznivci sa dostali do varu, už keď sa po úvodných prejavoch miestnych republikánskych predstaviteľov začala otvárať zadná stena hangáru a na letisku pristál známy Boeing 757 s nápisom Trump. Ten nakoniec doroloval až k hangáru. Trump si sám otvoril dvere, po schodíkoch zišiel na plochu letiska miestnych vojenských leteckých opravovní a dokráčal na pódium. Hneď na úvod sa pustil do Clintonovej a jej aféry s používaním súkromného servera, prostredníctvom ktorého ako ministerka zahraničných vecí posielala pracovné maily - a to aj také, ktoré mali ostať podľa zákona utajené. "Týka sa to 650-tisíc emailov," zdôraznil Trump. Podľa neho úrady vôbec nemali dovoliť jej kandidatúru. "Toto mám na mysli, keď hovorím o týchto voľbách ako zmanipulovaných," dodal. Odpoveďou bolo skandovanie publika: "Zatvoriť ju!" "Mojím programom je navrátiť do Ameriky pracovné miesta," vyhlásil ďalej Trump. "Pracovné miesta a peniaze posielame do Mexika a naspäť dostávame drogy a nezamestnanosť," pokračoval a dodal, že ak sa stane prezidentom, na americko-mexickej hranici postaví múr. "Zakaždým, keď vidím, ako americké spoločnosti presúvajú pracovné miesta do Mexika, hovorím si, že tento múr musí byť ešte o niečo vyšší," povedal. Trump sa po prípadnom zvolení chystá vypovedať aj Severoamerickú zmluvu o voľnom obchode (NAFTA) medzi USA, Kanadou a Mexikom. "Vypovieme NAFTA a vyrokujeme oveľa lepšie podmienky. Toto je to, čo by som ja nazval férovým obchodom," povedal tento realitný magnát. Trump nedôveruje Clintonovej ani v otázke bezpečnosti. Upozornil na vysokú kriminalitu najmä v centrách amerických veľkomiest a tiež hrozbu terorizmu. Odmieta preto program súčasnej administratívny na prijímanie utečencov zo Sýrie. "Nechceme tu Nice, Paríž či Nemecko," vyhlásil s poukázaním na teroristické útoky vo Francúzsku a Nemecku. "My pozabíjame vodcov Islamského štátu . S Clintonovou je nulová šanca zbaviť sa IS, kým so mnou je stopercentná," zdôraznil Trump a obvinil svoju súperku z neschopnosti. "To ona a prezident Barack Obama vypustili IS," vyčítal im a upozornil, že USA minuli bilióny dolárov na vojny na Blízkom východe, ktoré "nemôžeme vyhrať". Čoho je však Clintonová schopná, je rozpútať tretiu svetovú vojnu konfliktom s Ruskom v Sýrii, myslí si republikánsky kandidát. "Táto osoba je psychicky nestabilná," dodal. Podľa prítomných fanúšikov má Trump veľkú šancu zvíťaziť jednoznačne vo viacerých nerozhodných štátoch a stať sa prezidentom. "Neveríme médiám ani prieskumom verejnej mienky," povedal pre TASR manželský pár v strednom veku. Na otázku, či sú prieskumy zmanipulované, odpovedala žena bez váhania: "Áno." Najnovšie prieskumy verejnej mienky naznačujú, že Trump stiahol náskok svojej rivalky a delia ho od nej len dva body. Vyplýva to z prieskumu, ktorý si dala vyrobiť a následne v noci nadnes zverejnila spravodajská televízia Fox News.Prieskum sa uskutočnil od 1. do 3. novembra. Zámer hlasovať vo voľbách za Trumpa v prieskume vyjadrilo 43 percent opýtaných. Clintonovú bolo rozhodnutých voliť 45 percent voličov. Kandidáta Libertariánskej strany Garyho Johnsona by podporilo päť percent respondentov a kandidátku zelených Jill Steinovú dve percentá. Štyri percentá voličov sú stále nerozhodnuté. Podľa záverov Fox News pozoruhodné je aj to, že keď respondentom v prieskume ponúkli na výber nie štyroch, ale len dvoch kandidátov - teda museli sa rozhodnúť iba medzi Clintonovou a Trumpom -, vo výsledkoch ich delil od seba len jediný percentuálny bod: demokratickú kandidátku by podporilo 46 percent respondentov, jej súpera 45 percent opýtaných. Výsledky prieskumu, ktoré si dali urobiť televízia ABC a denníkWashington Post, svedčia o tom, že Clintonová by Trumpa predbehla o štyri body, keďže ju podporilo 47 percent opýtaných, zatiaľ čo Trumpa by volilo 43 percent potenciálnych voličov. Denník Washington Post napísal, že hlavnou príčinou poklesu popularity demokratickej kandidátky je obnovenie prešetrovania jej e-mailovej komunikácie z obdobia, keď bola ministerkou zahraničných vecí a používala svoju súkromnú schránku na služobné účely.


Slovensku budú chýbať stavbári, v školách sa pripravuje len 200 učňov

BRATISLAVA.Nedostatočná odborná príprava, nezáujem mladých uchádzačov a nevyužitý potenciál na spoluprácu so zamestnávateľmi čoraz negatívnejšie ovplyvňujú odvetvie stavebníctva. Povedal to prezident Zväzu stavebných podnikateľov Slovenska (ZSPS) Pavol Kováčik s tým, že na stavbárske profesie sa v súčasnosti pripravuje 200 učňov, čo je alarmujúco nízke číslo. Podľa neho je výrazný nesúlad medzi ponúkanými a žiadanými zručnosťami pre trh práce. "Ak bude vývoj takto pokračovať, tak na Slovensku bude záujem stavať technologicky kvalitne, no o chvíľu nebudeme mať s kým," konštatoval prezident ZSPS. Staršia generácia stavebníkov postupne odchádza do dôchodku a mladí pribúdajú veľmi pomaly. Firmy potrebujú murárov, tesárov, pokrývačov, obkladačov a strojníkov. Voľné miesta sú aj vo viacerých odborných povolaniach. "Pri robotníckych zamestnaniach je momentálne viac ako polovica zamestnancov starších ako 45 rokov. Jednou z príčin nezáujmu o stavebníctvo je, že povesť stavebníctva poškodzujú rôzne nezmyselne nafúknuté či nesprávne interpretované kauzy, ktoré sa napokon nedoriešia," povedal Kováčik. ZSPS vníma duálne vzdelávanie ako užitočný a relevantný nástroj v príprave na výkon povolania a súčasť balíka opatrení potrebného pre napredovanie vzdelávania v stavebníctva. "Samo o sebe však nie je všeliekom. O to viac to platí v situácii, keď duálne vzdelávanie na Slovensku a predovšetkým v stavebníctve momentálne nefunguje optimálne," tvrdí. Zväz stavebných podnikateľov predložil a predkladá návrhy a pripomienky na zlepšenie stavu a pozitívny dlhodobý vývoj. Kováčik zdôraznil, že je nevyhnutné venovať sa výchove kvalifikovaných zamestnancov pre stavebný sektor komplexne a s dlhodobou víziou. "Je nespochybniteľné, že kvalita stredného odborného vzdelávania bude kľúčovým nástrojom na zabezpečenie dostatku a kvality kvalifikovanej pracovnej sily," uzavrel. V roku 2016 pracovalo v stavebníctve viac než 157.000 zamestnancov, čo predstavuje 7-percentný podiel naprieč celým hospodárstvom, informoval ZSPS.


Slovenská sporiteľňa predáva dlhopisy za 5 miliónov eur

Ide o dlhopisy s menovitou hodnotou tisíc eur a lehotou splatnosti päť rokov.

BRATISLAVA. Slovenská sporiteľňa začala s predajom dlhopisov v celkovej výške 5 mil. eur. Predaj ukončí najneskôr 29. marca tohto roka. Ako ďalej banka informovala, emisiu tvorí 5 tisíc cenných papierov s menovitou hodnotou tisíc eur. Dlhopisy budú úročené ročnou sadzbou 0,60 %. Banka ho bude vyplácať každý rok k 30. marcu až do termínu splatnosti v roku 2022.Emisný kurz je stanovený na 100 % menovitej hodnoty cenného papiera. Ponuka je určená výhradne fyzickým osobám. Minimálna výška investície nebola stanovená, maximálna výška je 250 tis. eur. V súvislosti s predajom sa investorom neúčtujú žiadne poplatky. V prípade potreby môžu investori cenné papiere predať kedykoľvek na Burze cenných papierov v Bratislave prostredníctvom Slovenskej sporiteľne alebo ktoréhokoľvek obchodníka s cennými papiermi.Slovenská sporiteľňa je najväčšia slovenská banka. Po podpise zmluvy medzi Ministerstvom financií SR a Erste Bank o predaji majoritného balíka akcií, ktorý sa uskutočnil v januári 2001, sa Slovenská sporiteľňa začlenila do finančnej skupiny Erste.


V Macedónsku odvolali šéfku špeciálnej prokuratúry pre korupciu

Janevová je od augusta vo vyšetrovacej väzbe.

SKOPJE. Poslanci parlamentu Severného Macedónska v sobotu odvolali z funkcie šéfku špeciálnej prokuratúry, ktorej úlohou bolo vyšetrovať korupciu a zneužívanie moci na najvyšších miestach. Katicu Janevovú pritom zadržali pre podozrenie, že je zapletená do korupčného škandálu. Janevová je od augusta vo vyšetrovacej väzbe, informovala agentúra AP. Návrh na odvolanie Janevovej z funkcie špeciálnej prokurátorky odsúhlasilo všetkých 102 poslancov parlamentu. Úrad špeciálneho prokurátora v republike vznikol v roku 2015 ako jedna zo zložiek boja proti organizovanému zločinu a korupcii. Vznik tohto úradu bol jednou z podmienok integrácie krajiny do EÚ. Janevová ešte nie je formálne obvinená, je však podozrivá, že zneužila svoj úrad a výmenou za materiálne výhody presadila stiahnutie obvinenia z korupcie vznesené voči jednému z miestnych podnikateľov. Janevová všetky obvinenia odmieta, dodala AP.


Samozvaný štát Somaliland žiada o výnimku z Trumpovho cestovného zákazu

Somaliland sa odtrhol od Somálska v roku 1991 a dlhodobo sa usiluje o svoje uznanie na medzinárodnej úrovni.

MOGADIŠO. Somaliland, samozvaná republika v severnej časti Somálska, požiadal Spojené štáty o udelenie výnimky z nariadenia, ktorým prezident Donald Trump zakázal občanom siedmich prevažne moslimských krajín vstup do USA. Somálsko je jednou z krajín, na ktoré sa toto nariadenie vzťahuje. Avšak Somaliland po tom, čo sa v roku 1991 odtrhol od Somálska, sa považuje za samostatný štát a dlhodobo sa usiluje o svoje uznanie na medzinárodnej úrovni. Vláda Somalilandu v pondelok poslala list adresovaný americkému ministrovi zahraničných vecí Rexovi Tillersonovi a ministrovi vnútornej bezpečnosti Johnovi Kellymu. Žiada v ňom o výnimku z cestovného nariadenia, píše sa vo vyhlásení ministra zahraničných vecí Somalilandu. Ako argument pre udelenie výnimky krajina uvádza, že na svojom území nezaregistrovala vznik teroristických organizácií, na rozdiel od zvyšku Somálska, kde radikálne islamistické hnutie aš-Šabáb pokračuje vo svojich vražedných útokoch.


V ragbyovej lige bude vo vyše storočnej histórii po prvý raz rozhodovať žena

BRISBANE. Austráliu čaká už vo štvrtok prevratná udalosť. Premiérovo v 111-ročnej histórii tamojšej Národnej ligy v ragby (NRL) totiž povedie zápas v pozícii hlavného rozhodcu žena - na pravidlá v súboji medzi Brisbane Broncos a Canterbury Bulldogs bude dohliadať Belinda Sharpová. Na hracej ploche bude sledovať dianie spolu so skúsenejším kolegom Benom Cumminsom."Hráči chcú rozhodcu, ktorý dokáže vykonávať túto prácu na najvyššej úrovni a je im jedno, o koho konkrétne ide a či je to muž alebo žena," povedala Sharpová pred očakávaným debutom.Tridsaťjedenročná Sharpová už od roku 2014 pracovala v NRL ako čiarová rozhodkyňa. Ako hlavná od roku 2015 viedla zápasy Queensland Cupu, o dva roky neskôr už rozhodovala štyri stretnutia na majstrovstvách sveta. Vo februári 2019 dozerala na pravidlá v prípravnom zápase Broncos a v máji dostala plnú profesionálnu zmluvu na tejto pozícii. Čakanie na ostrú premiéru v austrálskej lige ukončí vo štvrtok."Pracovala na sebe extrémne tvrdo, patrične sa vzdelávala a túto poctu si bezpochyby zaslúži," uviedol Graham Annesley, niekdajší profesionálny rozhodca a aktuálne šéf austrálskych súťaží v ragby.


Trump urazil televíznych moderátorov. Je to nevhodné, reagujú senátori

Americký prezident pokračuje vo svojich útokoch voči médiám a jednotlivým novinárom.

WASHINGTON. Americký prezident Donald Trump pokračuje vo svojich útokoch voči médiám a jednotlivým novinárom. Jeho najnovšou obeťou sa stalo moderátorské duo televízie MSNBC Mika Brzezinská a Joe Scarborough, ktoré opakovanie kritizuje prezidentovu politiku. Trump vo štvrtok označil Brzezinskú na Twitteri za "bláznivú Miku s nízkym IQ" a Scarborougha nazval "psycho-Joe". Trumpov hnev vyvolala najnovšia relácia MSNBC s názvom "Morning Joe", v ktorej Brzezinská kritizovala Trumpov štýl politiky a jeho správanie označila za "nenormálne", vzbudzujúce pochybnosti o jeho duševnom stave. Trump podľa nej "klame každý deň", podkopáva autoritu svojich spolupracovníkov a zneužíva ich ako pešiakov. Keby sa takto správal šéf stanice, kde pracuje, dostal by podľa Brzezinskej výpoveď. Trump sa následne na Twitteri pustil do oboch moderátorov. V dvoch tweetoch okrem iného napísal, že hoci "bláznivá Mika s nízkym IQ" a "psycho-Joe" zo slabo sledovanej relácie, ktorú už nepozerá, ho "ohovárajú", sa s ním okolo Nového roka chceli tri noci po sebe stretnúť v jeho floridskom sídle Mar-a-Lago. Brzezinská vtedy "škaredo krvácala po facelifte (chirurgické napnutie kože na tvári)", preto sa s oboma odmietol stretnúť. "Je to smutný deň pre Ameriku, keď prezident trávi svoj čas mobingom, klamstvami a chrlením úbohých osobných útokov namiesto toho, aby si robil svoju prácu," odpovedala MSNBC takisto prostredníctvom Twitteru na Trumpovu tirádu. Prezidentova reakcia vyvolala odmietavé reakcie aj v radoch republikánov. Republikánsky predseda Snemovne reprezentantov Paul Ryan nazvaný Trumpov tón "nevhodný". Senátorka Lindsey Graham na Twitteri uviedol: "Pán prezident, Váš tweet bol nedôstojný Vášho úradu a reprezentuje to, čo je v americkej politike zlé, nie veľkosť Ameriky." Senátor Ben Sasse apeloval na prezidenta: "Prosím, prestaňte s tým. To nie je normálne a nedôstojné Vášho úradu." Trumpova hovorkyňa Sarah Sandersová však prezidentove slová obhajovala ako primerané. Na tlačovej konferencii vyhlásila, že Trump "bojuje proti ohňu ohňom" a nedovolí, aby ho ľavicovoliberálne médiá alebo elity "šikanovali". Päťdesiatročná Mika Brzezinská je dcérou Zbigniewa Brzezinského, amerického politológa poľského pôvodu, ktorý zomrel 26. mája vo veku 89 rokov a v minulosti bol poradcom prezidenta USA Jimmyho Cartera pre národnú bezpečnosť. Jej 54-ročný kolega je bývalý republikánsky kongresman. Brzezinská a Scarborough sú zasnúbení. Najnovšia kauza pripomína Trumpov verbálny útok voči televíznej moderátorke kanála Fox News Megyn Kellyovej počas vlaňajšej predvolebnej kampane. Po prvej televíznej debate ako prezidentský kandidát ju Trump obvinil, že mu kladie neobjektívne otázky, a napísal: "Bolo vidieť, že krvácala z očí, krv sa valila zovšadiaľ." Tieto slová boli všeobecne chápané ako narážka na menštruáciu a vyvolali búrku kritiky.


Platy poslancov by sa mali meniť počas májovej schôdze

BRATISLAVA. Platy poslancov a ďalších ústavných činiteľov by sa mali meniť na najbližšej parlamentnej schôdzi. Koalícia presný návrh na úpravu platov ústavných činiteľov ešte nepredstavila. Zákon, cez ktorý majú poslanci zmeny prijať, je v druhom čítaní. "Návrh na úpravu platov ústavných činiteľov neviazne. Poslanci o ňom budú rokovať na nasledujúcom zasadnutí Národnej rady," povedala pre TASR hovorkyňa Mosta-Híd Klára Debnár. Podrobnosti o návrhu neuviedla. Ešte pred Vianocami sa poslanci zhodli, že chcú systémové riešenie úpravy platov a nie každoročné zmrazovanie. V legislatívnom procese je otvorený zákon, cez ktorý majú zmeny prísť. Plán bol, že novela príde do pléna opäť na jar. Koaliční lídri pred niekoľkými týždňami oznámili, že plat poslancov a ďalších ústavných činiteľov sa v budúcnosti nebude odvíjať od priemerného zárobku v národnom hospodárstve, ale od takzvaného mediánu, teda od strednej hodnoty. Po zmenách by už plat poslancov nemal byť rozdelený na dve časti. Paušálne náhrady by sa mali pripojiť k základnému platu a celá zložka by mala podliehať odvodom. Dnes sú od nich paušálne náhrady oslobodené. TASR to potvrdil ešte koncom februára Gábor Gál (Most-Híd), ktorý sa medzičasom stal ministrom spravodlivosti. Hovoril aj to, že ak by došlo k istému zvýšeniu platov poslancov, štátny rozpočet to nepocíti. Peniaze sa totiž ušetria tým, že sa upravia vysoké platy manažérov štátnych podnikov. K sumám sa Gál nevyjadroval. Spomínalo sa, že platy poslancov Národnej rady by po zmenách, ktoré sa pripravujú, mohli vzrásť o 100 až 300 eur. Všetko však bude závisieť od dohody. Prípravu zmien odštartoval nesúhlas časti koaličných poslancov zo Smeru, SNS aj Mosta-Híd s návrhom na zmrazenie platov, s ktorými prišiel vtedajší premiér Robert Fico (Smer).


Mladík v New Yorku pobodal dvoch spolužiakov, jeden zomrel

NEW YORK. Stredná škola v americkom Bronxe je v šoku po stredajšom útoku jedného zo svojich študentov na žiakov z cudzích tried. Osemnásťročný študent Urban Assembly School for Wildlife Conservation v stredu pobodal dvoch žiakov vo veku 16 a 15 rokov, pričom jeden z nich svojim zraneniam podľahol. Útočníka zatkla polícia, zatiaľ podľa nej nie je jasné, aký bol motív útoku."Táto tragédia sa nikdy nemala stať," vyjadrila sa pre médiá riaditeľka školy Carmen Farina. Podľa agentúry AP ide o prvú vraždu na newyorských školách od roku 2014.


V Holandsku sa začal prelomový súd o eutanázii

Súd sa snaží určiť, ako pristupovať k pacientom s demenciou.

HAAG. V Holandsku sa v pondelok začal prelomový súd o eutanázii. Jeho snahou je určiť, čo robiť s pacientmi s demenciou, ktorí predtým vyjadrili svoje prianie zomrieť za určitých okolností, avšak neskôr by mohli mať iný názor. Súd sa zaoberá prípadom 74-ročnej ženy, ktorej pred tromi rokmi podali smrteľnú dávku liekov aj napriek náznakom, že mohla zmeniť názor.V prípade obvinili lekárku z nedostatočného úsilia zistiť, či si pacientka stále praje zomrieť. Porušila tak holandský zákon o eutanázii a ak súd rozhodne, že požiadavka pacientky bola nedostatočná, teoreticky môžu lekárku obviniť aj z vraždy. Obžaloba sa však neusiluje o žiadny trest pre lekárku a nespochybňuje jej dobrú vôľu. Namiesto toho sa sústredí na to, aby tento prípad vymedzil lepší zákonný rámec pre budúcnosť.Ide o prvý takýto prípad v Holandsku od uzákonenia eutanázie v roku 2002. Krajina sa stala priekopníckou v dobrovoľnom ukončení života, ak sa utrpenie stane neznesiteľným. Zákon dekriminalizoval zabitie človeka, ak úkon vykoná lekár za dodržania prísnych podmienok.Holandsko je jednou z piatich krajín, ktorá dovoľuje lekárom ukončiť život pacientom na ich žiadosť a jednou z dvoch, spolu s Belgickom, ktorá to umožňuje aj u ľudí s duševnou chorobou.Výsledok súdu by mal byť známy počas dvoch týždňov.


Kaliňák: V prípade obvinenia Bašternáka polícia koná tak, ako má konať

Na otázku, či polícia Bašternáka neobvinila iba na základe mediálneho tlaku, minister uviedol, že tak sa polícia nikdy nesprávala.

BRATISLAVA. Polícia koná tak, ako má konať. Minister vnútra Robert Kaliňák (Smer-SD) tak po stredajšom zasadnutí vlády reagoval na to, že polícia obvinila Ladislava Bašternák zo zločinu neodvedenia dane a poistného. Na otázku, či polícia Bašternáka neobvinila iba na základe mediálneho tlaku, Kaliňák uviedol, že tak sa polícia nikdy nesprávala. „Mali by ste naozaj nechať na polícii, prokuratúre, aby sa venovali trestnému konaniu. Nikto iný za to zodpovedný nie je. Konajú svoju prácu, robia ju tak, ako ju robiť majú,“ povedal Kaliňák. Minister vnútra odkúpil podiel od Bašternáka, premiér Robert Fico býva v byte, ktorý si prenajíma od obvineného. Premiér Robert Fico v minulosti uviedol, že ak by Bašternáka obvinili, musel by sa zo svojho bytu odsťahovať, pretože situácia by sa pre neho stala neudržateľnou. V utorok premiér povedal, že sa z komplexu Bonaparte odsťahuje, keď si nájde dom, kde dožije. Ministerka spravodlivosti Lucia Žitňanská (Most-Híd) v súvislosti s Ladislavom Bašternákom uviedla, že je rada, že sa vo veci koná. Posudzovať dostatočnosť alebo nedostatočnosť obvinenia si netrúfa, keďže spis vôbec nepozná.


Poistenci už prejavujú záujem o zmenu poisťovne, čas majú do konca septembra

Dve z poisťovní evidujú desiatky tisíc prihlášok.

BRATISLAVA. Zdravotné poisťovne už evidujú záujem poistencov o zmenu poisťovne, čas na prechod k novej poisťovni majú záujemcovia do konca septembra. Ako vyplýva z vyjadrení dvoch zdravotných poisťovní, ktoré informovali agentúru SITA, evidujú desiatky tisíc prihlášok. Predbežné číslo, ktoré zverejnili poisťovne, zahŕňa zmenové prihlášky, novorodencov aj osoby, ktoré prišli zo zahraničia. “Počet prihlášok nám každý deň pribúda,” komentovala aktuálnu situáciu zdravotná poisťovňa Union. V súčasnosti ich eviduje desiatky tisíc, čo je podľa nej podstatne viac ako v minulom roku. “V súčasnosti evidujeme viac ako 100-tisíc prihlášok do Dôvery,” informovala konkurenčná poisťovňa Dôvera. Štátna Všeobecná zdravotná poisťovňa (VšZP) zatiaľ predbežné čísla nezverejnila. Pripomenula však, že podať prihlášku na zmenu zdravotnej poisťovne je možné do 30. septembra 2019. Platnosť prihlášok následne overí Úrad pre dohľad nad zdravotnou starostlivosťou. “Konečné údaje o počte prepoistených osôb od 1. januára 2020 budú známe v novembri 2019 po ich potvrdení Úradom pre dohľad nad zdravotnou starostlivosťou. Až keď budú známe čísla potvrdené úradom, budeme výsledky komentovať,” uviedla VšZP. Ako na svojej stránke ďalej informovala VšZP, poisťovňu môže klient zmeniť len raz ročne, a to vždy k 1. januáru nasledujúceho kalendárneho roka. Po akceptovaní prihlášky Úradom pre dohľad nad zdravotnou starostlivosťou sa poistenec stane od 1. januára poistencom novej zdravotnej poisťovne. "V prípade, že podáte prihlášku na zmenu zdravotnej poisťovne až po 30. septembri, prihláška sa považuje za podanú 1. januára nasledujúceho kalendárneho roka," upozornila poisťovňa. Podanú prihlášku je možné vziať späť, avšak opäť len do 30. septembra príslušného kalendárneho roka.


Od marca ju nikto nezdolal. Kométu sezóny Andreescovú čaká súboj proti Osakovej

BRATISLAVA. Kanaďanka Bianca Andreescová je kométou aktuálnej sezóny na ženskom okruhu WTA. V devätnástich rokoch figuruje na šiestej priečke svetového rebríčka a momentálne ťahá sériu sedemnástich súťažných vystúpení bez prehry. V Pekingu vo štvrtok pohodlne prešla cez Američanku Jennifer Bradyovú do štvrťfinále podujatia China Open, kde sa stretne s Japonkou Naomi Osakovou a pokúsi sa o predĺženie víťaznej série. Stále iba 19-ročná Andreescová ovládla posledný grandslamový turnaj sezóny US Open a odvtedy viac ako tri týždne pauzovala. V Pekingu sa však vrátila na kurty v starej forme. "Snažím sa naďalej robiť to najlepšie, čo viem a pokračovať v tom. Špeciálne teraz, keď sa mi darí. Občas chcem niečo v mojej hre zmeniť, pretože sa cítim sebavedomo, ale naučila som sa, že to nemusí vždy fungovať," uviedla šikovná praváčka pre portál wtatennis.com. Mladá Kanaďanka pocítila zatiaľ naposledy chuť prehry koncom marca na turnaji v Miami, kde predčasne odstúpila z duelu proti Estónke Anett Kontaveitovej. Odvtedy však dosiahla sedemnásť víťazstiev za sebou, ktoré jej pomohli k celkovým triumfom na turnaji v Toronte alebo na US Open. Vďaka tomu sa výrazne posunula v rebríčku. V závere minulého kalendárneho roka bola na 178. mieste a po US Open už figurovala na piatej pozícii. V rebríčku zohľadňujúcom výsledky iba z roku 2019 je Andreescová dokonca štvrtá. Na ceste za ďalším turnajovým titulom čaká rodáčku z Mississaugy náročná prekážka v podobe Japonky Osakovej. Dve mladé hviezdy svetového tenisu proti sebe na hlavnom okruhu ešte nikdy nestáli. "Som v očakávaní o niečo viac ako bývam bežne. Chcela som proti nej hrať už odvtedy, keď sa jej podarilo vyhrať Australian Open aj US Open. Som šťastná, že proti Naomi budem môcť nastúpiť a myslím si, že to bude zábava," dodala Andreescová.


Haiti má nového prezidenta, Jovenel Moise zložil sľub

Jovenel Moise sa v programovom vyhlásení zaviazal stimulovať ekonomiku a vytvoriť nové pracovné miesta.

PORT-AU-PRINCE. Nový haitský prezident Jovenel Moise zložil v utorok v parlamente sľub a ujal sa funkcie na päťročné obdobie. Ukončil tým politickú krízu v krajine po takmer dvojročnom cykle volieb. Úspešný poľnohospodársky podnikateľ Moise sa v utorok v programovom vyhlásení zaviazal stimulovať ekonomiku a vytvoriť nové pracovné miesta. Moise bol preferovaným prezidentským kandidátom bývalej hlavy štátu Michela Martellyho. Novembrové opakované prezidentské voľby vyhral so ziskom 55 percent hlasov, podľa kritikov však nemá na mandát právo, pretože hlasovalo iba 21 percent oprávnených voličov. V prezidentských voľbách zvíťazil už predtým koncom roka 2015, ich výsledky však boli pre podozrenia z podvodov anulované. Chudobná karibská krajina Haiti je závislá na medzinárodnej pomoci od ničivého zemetrasenia v januári 2010. Jej vážne ekonomické problémy zhoršila politická nestabilita, násilnosti a korupcia.


Aktualizácia Windows 10: Ako si ju stiahnuť a čo obsahuje?

Hlavné moto jarného updateu je znížiť čas pred obrazovkami.

BRATISLAVA. V posledný aprílový deň Microsoft vydal veľkú jarnú aktualizáciu pre operačný systém Windows 10. Aktualizácia obsahuje nástroje, ktoré majú používateľom pomôcť najmä pri hospodárení s časom stráveným pred obrazovkami zariadení. Niektoré novinky vo Windows 10 predstavil Microsoft na svojom blogu. O niektorých vlastnostiach operačného systému napísal aj web CNET. Časová os (Timeline) má používateľom urýchliť prístup k rôznym dokumentom, či vyhľadávaniam naprieč rôznymi zariadeniami. Nástroj vám ukáže vašu aktivitu za posledných tridsať dní. Nájdete tu napríklad vyhľadávania, ktoré ste robili na mobile, či dokumenty na ktorých ste pracovali počas cesty autobusom. Ak na smartfóne s Androidom či iOS používate Microsoft Office či prehliadač Microsoft Edge, zahrnú sa tiež do časovej osi. V práci strávite približne tri minúty na jednej úlohe, kým vás niečo nevyruší alebo nezačnete robiť na niečom inom. Stačí, že vám príde upozornenie na nový email a úlohu prerušíte. V boji proti rozptyľovaniu predstavuje Microsoft funkciu Focus Assist (podpora sústredenia). Keď Focus Assist zapnete, umlčí sociálne médiá a iné upozornenia. Dá sa nastaviť aj jeho automatické spúšťanie na určité časové rozpätie. Po vypnutí sa vám ukáže súhrn všetkých emailov, správ a upozornení, ktoré ste zmeškali. V nástroji sa nastaviť výnimky pre dôležité osoby. V boji proti rozptyľovaniu pomôže aj aktualizovaný prehliadač Microsoft Edge. Môžete v ňom jedným kliknutím vypnúť zvuk na jednotlivých kartách a súbory PDF môžete čítať v režime na celú obrazovku. Ak vám zamrzne nejaká aplikácia, nemusíte už stáčať Ctrl+Alt+Delete, aby ste spustili Správcu úloh. Jednotlivé programy a ich súvisiace procesy môžete vypnúť aj cez Nastavenia. V zozname aplikácii vyberte tú, ktorá prestala odpovedať a v rozšírených nastaveniach ju jednoducho ukončite. Aj keď je 30. apríl oficiálnym dňom vydania aktualizácie, neznamená to, že ju v tento deň automaticky dostanete. Od dňa vydania je aktualizácia dostupná na manuálne stiahnutie. Od 8. mája sa sprístupní prostredníctvom služby Windows Update pre novšie stolné počítače, laptopy a tablety, ktoré prešli testami a mali by byť s novou aktualizáciou kompatibilné. Neskôr sa dostane do ostatných zariadení. Aj keď môže byť vaše zariadenie kompatibilné, aktualizáciu môže blokovať iný nekompatibilný softvér, ovládače zariadení alebo niektoré časti hardvéru. Výrobca odporúča, aby ste s aktualizáciou počkali, kým sa vaše zariadenie dostane na rad. Ak sa vám však nechce čakať, môžete si aktualizáciu stiahnuť manuálne. Ak vaše zariadenie spĺňa minimálne hardvérové a softvérové požiadavky, môžete aktualizáciu nájsť vo Windows Assistant.


V Belehrade zatkli dvoch mužov po útoku z nenávisti

Na obeť zaútočili, pretože si mysleli, že je gej. Má vybité zuby a početné zranenia na hlave aj na iných častiach tela.

BELEHRAD . V srbskom Belehrade zatkli dvoch mužov, ktorí surovo zbili človeka, o ktorom si mysleli, že je gej. Práve jeho údajná sexuálna orientácia bola podľa správ srbských médií dôvodom útoku, čo znamená, že šlo o takzvaný útok z nenávisti. Ako v nedeľu informovala belehradská polícia, útok sa odohral v noci z piatka na sobotu v jednom z podnikov v centre Belehradu. Útočníci nadobudli presvedčenie, že ich 39-ročná obeť je gej, len na základe toho, že tento muž mal ružovú tašku na prenos domácich zvierat.Iliju Vučeviča najprv napadli slovne a neskôr aj fyzicky, vybili mu zuby a spôsobili mu početné zranenia na hlave aj na iných častiach tela."Napriek tomu, že nie som homosexuál, dnes som hrdý na to, že ´som´ jedným z nich," napísal Vučevič po útoku na Facebook.


Hokejový výsledok na futbalovom trávniku. Etihad má novú prezývku

BRATISLAVA. Tlak sa stupňuje. Výsledková a herná kríza dostáva manažérov pod extrémny tlak. Blížiaca sa reprezentačná prestávka je ideálnym priestorom na reštart sezóny. Ešte nie je nič stratené. Okrem nervov fanúšikov Evertonu či Manchester United. A práve Marco Silva a Ole Gunnar Solskjaer sú podľa bookmakerov najhorúcejšími kandidátmi na výmenu. Sheffield United neprehral na súperovom trávniku celkovo už dvanásť duelov (päť výhier a sedem remíz) a naposledy senzačne vyhral aj proti Evertonu (Everton - Sheffield United 0:2). Manuel Pellegrini sa stal prvým v histórii, kto dokázal poraziť štyroch rôznych manažérov Manchester United (David Moyes, Louis van Gaal, José Mourinho a spomínaný Solskjaer). Hráči United podali opäť bezduchý výkon a z Olympijského štadióna odišli naprázdno (West Ham United - Manchester United 2:0). Match of the week na Stamford Bridge ukázal, že Liverpool FC bude v tejto sezóne ťažké poraziť. Liverpoolčania sa navyše stali prvým klubom, ktorý dokázal vyhrať všetkých šesť úvodných zápasov a to dva roky po sebe (Chelsea Londýn – Liverpool FC 1:2). Aston Villa na Emirates Stadium dvakrát viedla, ale nedokázala bodovať. Arsenal aj v desiatich dokázal senzačne otočiť takmer stratený duel a pre nestranného diváka to bola dramatická zápletka až do posledných sekúnd (Arsenal Londýn – Aston Villa 3:2). Hokejový výsledok za zrodil na futbalovom trávniku. Etihad Stadium tak má po víkende novú prezývku - Eight tihad. Gól Davida Silvu po 52 sekundách je zatiaľ najrýchlejším v sezóne. Bernardo Silva zaznamenal premiérový hetrik v kariére a súpera vyzliekol donaha (Manchester City – Watford 8:0). September ukončíme súbojom gigantov na štadióne Old Trafford. V kuloároch sa šepká, že to môže byť dokonca posledný zápas Nóra na lavičke United. Oba kluby túžia po návrate medzi futbalovú smotánku Ligy majstrov, takže pondelková dohrávka bude mimoriadne dôležitá, čo sľubuje zaujímavý zápas. Manchester United – Arsenal Londýn od 20:55 iba na PREMIER SPORT. Viete, ako dopadlo porovnanie Arsena Wengera a Unaia Emeryho? Ktorí hráči sú v kurze v najnovšej verzii FIFA 2020? Ale aj viac z histórie rivality Manchester United - Arsenal Londýn vám prinesie televízna verzia PL Focus. Sobota 28. septembra: Nedeľa 29. septembra: Pondelok 30. septembra:


Nemci vypočujú svedkov v kauze únosu Vietnamca

Nemecké orgány vypočujú na Slovensku štrnásť svedkov.

BRATISLAVA. Nemeckí vyšetrovatelia pricestujú v utorok na Slovensko, dôvodom sú výsluchy svedkov v prípade únosu vietnamského podnikateľa Trinh Xuan Thanha z Berlína. TASR to potvrdila bratislavská krajská prokuratúra. "V dňoch 12. - 14. 2. 2019 sa uskutočnia výsluchy 14 svedkov vo veci žiadosti nemeckých vyšetrovacích orgánov o právnu pomoc," povedal pre TASR prokurátor a hovorca Krajskej prokuratúry v Bratislave Matej Izakovič. Doplnil, že na tieto dni udelí prokurátorka KP Bratislava súhlas k účasti na výsluchoch dvom hlavným kriminálnym komisárom z Nemeckej spolkovej republiky. Hovorkyňa policajného prezídia Denisa Baloghová potvrdila, že v rámci medzinárodnej právnej pomoci je na Slovensku plánované vykonanie ďalších procesných úkonov trestného konania. "Vzhľadom na to, že vyšetrovanie je vedené v Spolkovej republike Nemecko, nie je možné k plánovaným úkonom poskytnúť žiadne bližšie informácie, ale je potrebné osloviť príslušné nemecké orgány," doplnila. K únosu vietnamského podnikateľa a funkcionára tamojšej komunistickej strany Trinh Xuan Thanha z Berlína do Vietnamu malo dôjsť v júli minulého roka. Vietnamec bol v Nemecku v azylovom konaní, bol tak oficiálne chránený nemeckými úradmi. Nemecko preto vyšetruje možné porušenie medzinárodného práva Vietnamom, pričom sa zaoberalo aj možnou slovenskou stopou v únose s možným zneužitím slovenského vládneho špeciálu.


Nepočujúci budú môcť na 112-ku poslať esemesku, presadzuje štát

V prípade dopravnej nehody by mal fungovať aj systém eCall, ktorý automaticky privolá záchranné zložky.

BRATISLAVA. Občania so zdravotným postihnutím by mali mať lepší prístup na číslo tiesňového volania 112. Pomoc si budú môcť privolať prostredníctvom krátkych textových správ - SMS. Zároveň v prípade dopravnej nehody by mal fungovať aj systém eCall, ktorý automaticky privolá záchranné zložky. Takéto rozšírenie služieb upravuje návrh zákona o elektronických komunikáciách, ktorý prešiel do druhého čítania. "Je to veľmi pozitívny krok smerom k záchrane zdravia či ľudského života, ktoré tieto technológie prinesú každému z nás,” uviedol minister dopravy a výstavby Arpád Érsek, ktorý návrh predkladal v septembri na rokovanie vlády. Predpokladaná účinnosť legislatívnej úpravy je od začiatku budúceho roka. Ako uviedol rezort dopravy, možnosť privolať si pomoc na európskom čísle 112 bude mať približne 80-tisíc sluchovo postihnutých občanov na Slovensku. Nebudú už potrebovať hlas, ale napíšu esemesku. Textovú žiadosť o pomoc však môže poslať každý, kto sa ocitne v tiesni, či inej život ohrozujúcej situácii, keď nemôže alebo nedokáže hovoriť. V súlade s európskou legislatívou sa zavedie aj fungovanie systému eCall, t.j. automatického zaslania dátovej vety o polohe vozidla pri dopravnej nehode na príslušné stredisko integrovaného záchranného systému. Jeho využitie má podľa ministerstva veľký význam pri nehodách na odľahlých cestách či pri bezvedomí vodiča. "Technológia eCall bude povinne inštalovaná v každom aute vyrobenom v Európskej únii od 1. marca 2018. Zároveň ju bude možné doinštalovať aj do výbavy vozidla," priblížil rezort dopravy. Spomínaný návrh zákona o elektronických komunikáciách, ktorý je v gescii ministerstva dopravy, umožňuje zavedenie fungovania týchto technológií v prostredí Slovenskej republiky. Vznikol v spolupráci s Ministerstvom vnútra SR, ktoré má v kompetencii fungovanie integrovaných záchranných zložiek.


Taliansky kňaz láka ľudí na omšu alkoholom a čipsami

Páter Gianfranco Formenton odmeňuje za farníkov za účasť na omši.

RÍM. Kňaz v stredotalianskej dedine začal ponúkať dospelým zadarmo alkohol a deťom čipsy v snahe zvýšiť účasť svojich farníkov na omšiach. Páter Gianfranco Formenton z kostola v malej obci Saint Martin in Trignano na svojom facebookovom profile oznámil, že nový systém odmeňovania platí od 2. júla. Ponúka víno prosecco zo svojho domovského regiónu Benátsko a čipsy spolu s hostiami - ale iba majiteľom špeciálnej "návštevníckej karty". Uviedol tiež, že priestory kostola sú klimatizované a je možné si ich prenajať na oslavu narodenín alebo iné podujatia. V rozhovore s novinami Il Messaggero, ktoré o nevšednej iniciatíve informovali v nedeľu, páter Formenton povedal, že nápad "sa zrodil ako hra vymyslená mladými farníkmi a je cielená hlavne na nich". "Každú nedeľu na konci omše kartu opečiatkujem a potvrdím tak (jej majiteľovi) účasť. Je to len hra, ale pomáha to každému pripomínať si fakt, že viera je záväzok a ako taká nejde na prázdniny," uviedol Formenton. V pondelok po tom, ako si jeho nekonvenčné pastoračné metódy získali celoštátnu publicitu, reagoval opäť na Facebooku: "Všetok tento rozruch iba pre prosecco a pár čipsov?"


Saudská Arábia podporila USA v spore s Iránom

Saudská Arábia ako sunnitské kráľovstvo je regionálnym súperom prevažne šiitského Iránu.

RIJÁD. Saudskoarabská vláda privítala v utorok rozhodnutie Spojených štátov zaradiť iránske Revolučné gardy do svojho zoznamu "zahraničných teroristických organizácií", pričom ho označila za "vážny krok v úsilí bojovať proti terorizmu". Tlačová agentúra DPA to uviedla s odvolaním sa na vyjadrenie zdroja zo saudskoarabského ministerstva zahraničných vecí, citované štátnymi médiami. Najnovší krok Washingtonu nasleduje po "opakovaných žiadostiach" Rijádu, aby sa "medzinárodné spoločenstvo zameralo na problém terorizmu podporovaného Iránom", doplnila s odkazom na to isté vyjadrenie agentúra AFP. Saudská Arábia ako sunnitské kráľovstvo je významným regionálnym súperom prevažne šiitského Iránu, pričom tieto dve krajiny podporujú opačné strany konfliktov prebiehajúcich v Sýrii či Jemene. V roku 2016 Rijád prerušil diplomatické styky s Teheránom na protest proti podpáleniu saudskoarabských diplomatických misií Iráncami, ktorých rozhnevala poprava šiitského duchovného v Saudskej Arábii. Americký prezident Donald Trump v pondelok oznámil, že Spojené štáty zaradili iránske Revolučné gardy medzi "zahraničné teroristické organizácie". Tento krok má odrážať to, že Irán ako štát podporuje terorizmus, na čom sa podľa šéfa Bieleho domu aktívne a rôznymi spôsobmi podieľajú práve Revolučné gardy. Iránska Najvyššia národná bezpečnostná rada následne označila za "teroristickú organizáciu" Centrálne velenie americkej armády (CENTCOM). Spojené štáty zároveň zaradila medzi krajiny podporujúce terorizmus. Iránsky prezident Hasan Rúhání označil v utorok Spojené štáty za skutočného "lídra svetového terorizmu".


V Rumunsku zranili rozhodcu, údajne sa dohralo z obáv o bezpečnosť

Rozhodcu museli počas zápasu Európskej ligy ošetriť.

CRAIOVA. Rumunský futbalový klub Universitatea Craiova je v 3. predkole Európskej ligy napriek tomu, že jeho fanúšikovia v zápase s Honvédom Budapešť zranili rozhodcu Arnolda Huntera. Štvrtková odveta smerovala v závere riadneho hracieho času za bezgólového stavu do predĺženia, keď na trávnik z tribúny domácich priletela dymovnica a explodovala v blízkosti arbitra zo Severného Írska. Po incidente museli stretnutie prerušiť na viac než 30 minút, počas ktorých ošetrili Huntera a pomohli mu do útrob štadióna. Nebol jasný ďalší osud duelu, napokon sa po pokyne štvrtého rozhodcu dohrala len záverečná minúta predĺženia. Gól nepadol, v jedenástkovom rozstrele zvíťazili domáci 3:1. Podľa informácií z Rumunska sa však zápas dohral len z obáv o bezpečnosť, ktorú polícia nevedela zaručiť arbitrom a hráčom hostí v prípade predčasného ukončenia. Informovala o tom agentúra AFP.


Roglič ostáva aj po pätnástej etape Vuelty lídrom pretekov, z úniku vyhral Kuss

Roglič prišiel do cieľa ako prvý z favoritov.

15. etapa (Tineo - Santuario del Acebo, 154,4 km) SANTUARIO. Víťazom nedeľňajšej 15. etapy 74. ročníka cyklistických pretekov Okolo Španielska sa stal Američan Sepp Kuss. Jazdec tímu Jumbo-Visma, ktorý bol súčasťou skupinky v úniku, vystúpal najrýchlejšie na Santuario del Acebo a po 154,4 km zvíťazil s viac ako polminútovým náskokom na Portugalčana Rubena Guerreira (Kaťuša-Alpecin) a Brita Taa Geoghegana Harta (Ineos). Kapitán Jumbo-Visma Primož Roglič suverénne obhájil červený dres, keď do cieľa prišiel ako najlepší z adeptov na celkové prvenstvo na ôsmej priečke. Poradie po 15. etape


Leopardiemu mláďaťu hľadajú v zoo meno, čakajú aj ďalšie prírastky

O mene pre leopardicu môžu hlasovať ľudia.

BRATISLAVA. Tangalla, Nuwara, Eliya alebo Uhana. Jedno z týchto mien bude čoskoro patriť mláďaťu leoparda cejlónskeho, ktoré sa v bratislavskej zoo narodilo iba pred mesiacom. O tom, ako sa malá slečna bude nakoniec volať, môžu hlasovať ľudia. Leopardica už má za sebou aj prvú lekársku prehliadku. Mláďa leoparda cejlónskeho, ktorý sa prirodzene vyskytuje iba na Srí Lanke, návštevníci “naživo” ešte vidieť nemôžu. S matkou potrebuje ticho a pokoj. Ľudia si ich môžu pozrieť cez monitor. Nie je to však jediný prírastok v bratislavskej zoo. “K nášmu mesačnému leopardovi pribudlo 3. augusta krásne zdravé mláďa adaxa núbijského,” vraví Alexandra Ritterová z oddelenia vzdelávania a marketingu zoo. Adax núbijský je púštna antilopa, patrí medzi kriticky ohrozené druhy zvierat. “Vyzerá to tak, že do konca roka ešte nejaké mláďatká pribudnú, nateraz však neprezradíme, o aké druhy by malo ísť,” hovorí Ritterová. V bratislavskej zoo sa v súčasnosti nachádzajú stovky zvierat od plazov až po rôzne druhy vtákov. Bránou zoologickej záhrady prejdú denne stovky návštevníkov, tento rok ich však môže byť o niečo menej. Dospelí: 7 eur Deti od 3 do 15 rokov: 5 eur Rodina (2 dospelí a dve deti): 20 eur Vstupné je vrátane vstupu do Dinoparku. Zdroj: Zoo Bratislava Ritterová vraví, že tohtoročnú návštevnosť najviac ovplyvnilo počasie - počnúc zimou zo začiatku roka a neskôr vysokými teplotami počas školských prázdnin. Ani zvieratá to počas tropických dní, nemajú jednoduché. Pracovníci v zoo sa im preto snažia zabezpečiť čo najviac chládku a pitný režim. Niektoré druhy, ako napríklad medveď, leopard či hrošík libérijský, majú vo svojich výbehoch aj bazén, iným zvieratám zoo vytvára takzvané bahniská, ktorým sa potešia najmä nosorožce, diviaky či zubry. Ritterová pripomína, že blato zvieratá nielen schladí, ale im tiež chráni kožu, pretože funguje ako opaľovací krém. Veľa tekutín prijmú zvery aj v podobe ovocia a zeleniny, šimpanzy si rady pochutnajú na vychladených melónoch. “Ľadovú pochúťku môže dostať v prípade extrémnych horúčav aj medveď hnedý,” dodáva Ritterová. Najmenej trápia tropické dni tie druhy, ktoré pochádzajú z teplých klimatických pásiem, teda zebry, žirafy a papagáje. Aj chladnomilnejšie zvieratá si však postupne na vysoké teploty zvykli. Či treba na leto viac zamestnancov pre horúčavy, zoo nepovedala, tvrdí však, že o zvieratá sa dokáže postarať za každých okolností. Práce v zoo je dosť v každom ročnom období. “Počas celého roka dostávajú zvieratá aj prvky, ktoré majú za úlohu ich rozptýliť, zabaviť či zaujať,” vraví Ritterová. Ako príklad uvádza napríklad šelmy, ktoré dostanú vlnu v krabici. Aby sa zabavili, vlnu rozvliekajú po výbehu. Šimpanzom a orangutanom pracovníci v zoo vymýšľajú rôzne hlavolamy, napríklad z textilu, ktorý naplnia orieškami. “Tie potrápia nielen ich prsty, ale aj hlavu,” dodáva Ritterová. Schladiť zvieratá je rovnako dôležité ako osvieženie pre návštevníkov. “Na začiatku spodného detského ihriska je nainštalovaná takzvaná hmlová brána,” informovala hovorkyňa magistrátu Zuzana Onufer. Tá je určená nielen pre deti, ale aj pre dospelých. Hmlová brána rozstrekuje do vzduchu vodnú hmlu, čím ochladzuje okolitý vzduch. Zoologická záhrada v Bratislave vznikla v roku 1960, zriadilo ju hlavné mesto. V súčasnosti v areáli zoo žije viac ako tisíc zvierat, v porovnaní so začiatkami je to niekoľkonásobne viac. Ročne navštívia bratislavské zoo státisíce ľudí, najviac ich prišlo v roku 2011 a to takmer 337-tisíc . Okrem zvierat môžu ľudia navštíviť aj priľahlý DinoPark či zažiť komentované kŕmenie, napríklad medveďa hnedého, žiráf, zebier či hrošíkov. Zvieratá je zakázané kŕmiť, pretože majú presne stanovenú kŕmnu dávku. Z toho, čo by im chceli návštevníci ponúknuť, by mohli ochorieť, veľmi pribrať a dokonca aj uhynúť. Rovnako nie je vhodné, aby ľudia na sklá či ohrady búchali či klopkali: zvieratá sa môžu vyplašiť a zraniť sa.


Projekt IT Akadémia je podľa Remišovej nastavený veľmi nesystematicky

Väčšinu z peňazí projektu ministerstvo dáva svojej podriadenej organizácii.

BRATISLAVA. Poslankyňa NR SR Veronika Remišová neverí, že sa ciele projektu IT Akadémie podarí naplniť. Ministerstvo školstva, vedy, výskumu a športu vypísalo národný projekt za 21 miliónov eur s cieľom zlepšiť vzdelávanie mladých ľudí v oblasti informatiky a prírodných vied. „Väčšinu z peňazí projektu ministerstvo dáva samo sebe, teda svojej podriadenej organizácii - Centru vedecko-technických informácií. Cieľ projektu je síce chvályhodný, no keďže väčšinu z peňazí projektu ministerstvo dáva samo sebe, neverím, že sa tieto ciele podarí naplniť,“ vyhlásila Remišová. Zároveň upozornila, že v rámci projektu ministerstvo chce opäť vytvárať digitálne učivo a e-platformu za niekoľko miliónov eur. Namiesto jedného projektu by sme radšej mali zabezpečiť kvalitné vyučovanie informatiky pre všetky deti, nie iba pre vybranú skupinu škôl, ktorá sa na projekte zúčastní. “Do takýchto platforiem už v minulosti ministerstvo dalo desiatky miliónov eur a všetci vieme, ako to dopadlo. Podobné internetové kurzy, napríklad e-learningový kurz na chov kôz a iných zručností, ktoré spustil minister Dušan Čaplovič zo Smeru, vyšetroval Európsky úrad na boj proti podvodom a Brusel nám teraz odmieta preplatiť 28 miliónov eur,“ zdôraznila. Remišová tiež pripomenula, že projekt digitálneho učiva sme tu už tiež mali v rámci Planéty vedomostí a stál desiatky miliónov eur. „Momentálne na internete už existuje zdarma prvotriedny digitálny obsah a rôzne výučbové materiály z oblasti informatiky, ktoré robia rôzni nadšenci,“ konštatovala. Celý projekt IT Akadémie je podľa Remišovej nastavený veľmi nesystematicky. „Namiesto jedného projektu by sme radšej mali zabezpečiť kvalitné vyučovanie informatiky pre všetky deti, nie iba pre vybranú skupinu škôl, ktorá sa na projekte zúčastní. Rovnako je zbytočné vyhadzovať financie na certifikáty pre študentov, ktoré majú potvrdiť, že ovládajú základy práce s internetom alebo textovým editorom,“ uviedla opozičná poslankyňa. Ovládanie základných zručností práce s počítačom by malo byť samozrejmosťou. „Ak to tak nie je, je potrebné zlepšiť výučbu informatiky na školách a nie vyhadzovať milióny na proces certifikácie. Jeden certifikát stojí takmer 100 eur a tieto peniaze by radšej mohlo ministerstvo investovať napríklad do informatických krúžkov, ktoré by dali deťom oveľa viac,“ uviedla. Certifikáty podľa nej majú význam hlavne pri starších zamestnancoch, ktorí základy programu Word alebo Excel neovládajú, nie pri študentoch stredných a vysokých škôl, u ktorých to musí byť samozrejmosťou. Národný projekt IT Akadémia v pondelok oficiálne predstavili na tlačovej konferencii vo Vedeckom parku Univerzity Komenského v Bratislave. Na aktivitách projektu sa bude podieľať viac ako 300 základných škôl, 200 stredných škôl a päť univerzít - Univerzita Mateja Bela v Banskej Bystrici, Žilinská univerzita, Univerzita Konštantína Filozofa v Nitre a dve vysoké školy v Košiciach - Univerzita Pavla Jozefa Šafárika a Technická univerzita. Do IT Akadémie sa spolu zapojí vyše 36-tisíc žiakov a študentov a približne 2 100 učiteľov. Hlavným cieľom projektu je vytvorenie modelu vzdelávania a prípravy mladých ľudí pre aktuálne a perspektívne potreby vedomostnej spoločnosti na trhu práce so zameraním na profesie v oblasti informatiky a informačno-komunikačných technológií. Od realizácie projektu si autori sľubujú najmä ročný nárast počtu absolventov.


Žampovci môžu pridať ďalšie body v Taliansku. Pôjde sa tam slalom

Obaja bratia majú na konte deväť bodov v hodnotení Svetového pohára.

BRATISLAVA. V tejto sezóne zatiaľ bodoval iba raz. Slovenský lyžiar Adam Žampa obsadil v slalomových pretekoch vo Val d'Isere dvadsiate druhé miesto. Spolu s bratom Andreasom tak majú na konte deväť bodov v hodnotení Svetového pohára. Body môžu najbližšie získať v talianskom lyžiarskom stredisku Madonna di Campiglio, kde sa uskutoční ďalší slalom. Na čele celkového hodnotenia vo Svetovom pohári je momentálne rakúsky lyžiar Marcel Hirscher (533 b) pred Kjetilom Jansrudom (Nórsko/382 b) a Alexisom Pinturaultom (Francúzsko/313 b).


Vo Francúzsku zadržali troch ľudí podozrivých z plánovania teroristického útoku

Podozrivých zadržali "v rámci predbežného vyšetrovania, ktoré sa začalo v januári.

PARÍŽ. Francúzske úrady zatkli tri osoby podozrivé z plánovania teroristického útoku. Podľa miestnych médií v dome jedného z podozrivých v meste Clermont-Ferrand v strednej časti krajiny stále prebieha protiteroristická operácia, informovala spravodajská stanica BBC s odvolaním sa na policajné zdroje. Zvyšné dve osoby boli údajne zatknuté v Marseille a okolí Paríža. Podozrivých zadržali "v rámci predbežného vyšetrovania, ktoré sa začalo v januári na základe podozrenia, že by mohli vycestovať do Sýrie alebo spáchať teroristický útok vo Francúzku". Ďalšie detaily neboli bezprostredne známe. Francúzsko je v stave najvyššej bezpečnostnej pohotovosti po sérii teroristických útokov, ktoré v uplynulých rokoch otriasli krajinou, ako aj inými európskymi štátmi. Všetky vykonali moslimskí fanatici, ktorí sa prihlásili k členstvu alebo sympatiám k extrémistickej skupine Islamský štát (IS). Od začiatku roku 2015 zomrelo vo Francúzsku dôsledkom džihádistických útokov najmenej 230 ľudí. V meste Montpellier zatkli 10. februára štyroch podozrivých, čím sa podľa ministra vnútra Bruna Le Rouxa predišlo "bezprostrednému" teroristickému útoku na francúzskej pôde, pripomína BBC. Týždeň predtým utrpel jeden vojak ľahšie zranenia po tom, ako sa muž vyzbrojený mačetami pokúsil dostať do parížskeho múzea Louvre. Narušiteľa, 29-ročného Egypťana, postrelili a momentálne sa nachádza v kritickom stave. Útočník, ktorý chcel farbou poškodiť umelecké diela, pri útoku kričal po arabsky "Alah je najväčší". Regionálny výbor pre cestovný ruch (CRT) uviedol, že región metropoly Paríž prišiel vlani vinou teroristických útokov o zhruba 1,5 milióna potenciálnych turistov zo zahraničia. Minuloročné finančné straty spôsobené znížením počtu turistov v širšom parížskom regióne sa odhadujú na 1,3 miliardy eur.


PODCAST ZOOMZoom: Stravujeme sa zle, vedci ukázali návod na zlepšenie

Týždenný podcast o nových správach z vedy.

Ľudia tam príliš nechodia, najbližšie osídlenia sú kilometre vzdialené... vlastne by ste tam čakali skôr nádhernú panenskú prírodu a nie znečistenie. Lenže aj na takýchto nedotknutých miestach sa nachádzajú plasty.  Presnejšie, mikroplasty a najhoršie na tom je, že zrejme môžu putovať vzduchom - a to na obrovské vzdialenosti. A dnes máme ešte jednu zlú a jednu dobrú správu. Zlá je, že sa stravujeme zle a postupne sa touto zlou stravou skracujeme o svoj život. Dobrá správa ale je, že vám dnes povieme, čo by ste podľa vedcov mali jesť. Tento týždeň sa v podcaste Zoom pozrieme na to, čo vlastne jeme, ako sa – bohužiaľ – plast šíri po celej našej planéte i na výskum, ktorý sa vraj pozrel na dlhé mužské brady a porovnal ich so psou srsťou. Mesiac stráca ročne dvesto ton vody. Vedci naznačujú, že dôvodom sú meteority. Malé množstva vody sa totiž na našej prirodzenej družici nachádzajú pod povrchom a keď na povrch Mesiaca dopadne meteorit, vyvrhne do okolia materiál, aj s vodou. Sonda Cassini aj po svojej smrti prináša vedecké objavy. Teraz na základe jej dát vedci zistili, že metánové jazerá na severe Titanu sú oveľa hlbšie, než odborníci pôvodne predpokladali. Otestovať sa chystajú novú vakcínu proti malárii, tentokrát sa plánujú už terénne testy. Očkovanie by malo zaručovať takmer 100-percentnú ochranu a teraz ho budú vedci skúšať na viac ako dvoch tisíckach dobrovoľníkov. Baktérie v našom tráviacom trakte potrebujú vedieť rozlíšiť, kto je ich priateľ a ktoré mikróby môžu byť voči ním nepriateľské. Vytvorili si na to mechanizmus, pri ktorom zrejme využívajú vírusy, ktoré ich kedysi nakazili a potom sa s nimi naučili žiť. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Sedem miliónov unikátov, jeden algoritmus. Nutella prepojila technológiu s kreativitou

Krém z lieskových orieškov sa v originálnych baleniach predal za jeden mesiac.

RÍM, BRATISLAVA. Známu orieškovú nátierku Nutella si mohlo sedem miliónov talianskych zákazníkov kúpiť v balení, aké nemal nikto iný na svete. Postarala sa o to kampaň s názvom Nutella Unica, v ktorej vzniklo sedem miliónov jedinečných farebných obalov. Kampaň vymyslela reklamná agentúra Ogilvy & Mather Italy. Sloganom bolo heslo "Rovnaký ako ty nie je nikto." Cieľom kampane bolo vyzdvihnúť heslo rozmanitosti, čo je podľa reklamky aj charakteristická črta temperamentného talianskeho národa. Agentúra Ogilvy & Mather Italy na svojej webovej stránke informuje, že jednotlivé motívy vznikli softvérovo použitím prepracovaných algoritmov. Krém z lieskových orieškov v originálnych baleniach mal u Talianov taký úspech, že sa sedem miliónov balení vypredalo za jeden mesiac. Nejde o úplne originálny počin. Nápojový gigant Coca-Cola pred dvomi rokmi v Izraeli a vlani následne v Spojených štátoch vytvoril v spolupráci s firmou HP podobnú kampaň. V predaji bolo vtedy niekoľko miliónov fliaš Coca-Coly light, z ktorých každá mala unikátny obal. Aj tie vygeneroval počítačový softvér. Nutella zas mala na Slovensku pred časom kampaň s personalizovanými obalmi. Zákazníci si mohli nechať vytlačiť obal Nutelly, na ktorom bolo meno podľa ich výberu.


Turecko a USA vytvoria spoločnú bezpečnú zónu na severe Sýrie

Vybudujú  spoločné operačné stredisko na zriaďovanie bezpečnej zóny.

ISTANBUL. Turecko a Spojené štáty sa v stredu dohodli na zriadení bezpečnej zóny v severnej Sýrii. Urobili tak deň po nových hrozbách Ankary, že podnikne v regióne vojenskú ofenzívu proti kurdským milíciám, podporovaným Američanmi. Obaja spojenci z NATO sa dohodli, že "čo najskôr vybudujú v Turecku spoločné operačné stredisko, odkiaľ budú koordinovať a usmerňovať zriaďovanie bezpečnej zóny". V spoločnom vyhlásení to uviedli turecké ministerstvo obrany a veľvyslanectvo Spojených štátov v Ankare. Ankara a Washington sa dohodli, že bezpečná zóna "sa stane mierovým koridorom", uvádzalo sa vo vyhlásení. Obe strany v ňom dodali, že zóna má pomôcť aj pri posielaní sýrskych utečencov v Turecku naspäť domov. Zatiaľ nie je známe, ako a kedy zónu vytvoria, doplnila tlačová agentúra DPA. Turecko už dlho žiadalo zariadenie bezpečnej zóny na severe Sýrie, ktorej cieľom by bolo zastaviť prúd migrantov do Turecka a vytlačiť kurdských bojovníkov, spriaznených so Spojenými štátmi, z oblastí popri tureckej hranici so Sýriou. Skupina amerických predstaviteľov viedla od pondelka v Ankare rozhovory o navrhovanej nárazníkovej zóne, ako informovala turecká štátna tlačová agentúra Anadolu. Turecký minister obrany Hulusi Akar v stredu už skôr oznámil, že Ankara chce bezpečnú zónu siahajúcu približne 40 kilometrov do územia Sýrie a že americkí aj tureckí vojaci by spoločne odzbrojili a vytlačili kurdské Ľudové obranné jednotky (YPG) zo severu Sýrie. Spojené štáty podporujú YPG, ktoré boli a sú hlavnou silou v bojoch proti extrémistickej organizácii Islamský štát v Sýrii. Ankara však YPG považuje za teroristov a za odnož Strany kurdských pracujúcich (PKK), ktorá je v Turecku zakázaná a od roku 1984 vedie povstanie na tureckom území. Turecký prezident Recep Tayyip Erdogan ešte v utorok pohrozil "veľmi skorým vpádom" do severnej Sýrie, aj napriek rozhovorom so Spojenými štátmi.


Tatar asistoval pri úvodnom góle, jeho Detroit ale tesne prehral

Slovenský hokejista si okrem asistencie pripísal aj jeden mínusový bod.

NEW YORK. Asistencia slovenského útočníka Tomáša Tatara nestačila Detroitu na domáci triumf nad Torontom, Red Wings prehrali pred vlastnými fanúšikmi 2:3. Dubnický odchovanec sa v 26. minúte podieľal na úvodnom presnom zásahu duelu v podaní Anthonyho Manthu. V nedeľu doma neuspeli ani Carolina a Columbus, Hurricanes podľahli New Jersey 2:3 po predĺžení a Blue Jackets padli s Pittsburghom 2:5. San Jose si doma poradil s Dallasom 5:2 a Winnipeg bez Marka Daňa zdolal Floridu hladko 7:2. Hokejisti Philadelphie Flyers triumfovali nad New Yorkom Rangers 7:4 v nedeľňajšom úvodnom stretnutí NHL. Flyers natiahli bodovú šnúru už na osem zápasov. V drese víťazného tímu sa presadilo sedem rôznych strelcov. Philadephii sa zranil český gólman Michal Neuvirth a Flyers tak majú vážny problém, keďže indisponovaná je i klubová brankárska jednotka Brian Elliott. Rodák z Ústí nad Labem opustil zápas po prvej tretine, nahradil ho Alex Lyon. NHL 2017/2018 - základná časť: Góly: 2. K. Hayes (Sproul), 11. Rick Nash (Skjei, Bučnevič), 18. Zuccarello (Holland), 26. Holland (Holden, C. McLeod) - 5. MacDonald (Filppula, Lehterä), 13. Laughton (Provorov), 15. Manning (Giroux, Konecny), 23. Patrick (Simmonds, Manning), 36. Konecny (Couturier, Giroux), 50. Giroux (Konecny), 53. Lehterä (Weise, Filppula) Góly: 27. T. Teräväinen (V. Rask, T. van Riemsdyk), 59. Skinner (Slavin, Pesce) - 11. Hischier (Vatanen, Kinkaid), 36. Zacha (J. Moore), 65. Hall (Palmieri) Góly: 10. Panarin (Atkinson, Dubois), 43. Wennberg (Jenner) - 2. Sheahan (Oleksiak, Guentzel), 7. Dumoulin (Malkin, Rust), 12. Sheahan (Guentzel, Oleksiak), 31. Aston-Reese (Hunwick, Letang), 55. Guentzel (Määttä) Góly: 26. Mantha (Nyquist, TATAR), 50. Zetterberg (Nyquist, Helm) - 28. J. van Riemsdyk (Gardiner, Bozak), 28. Marner (Kadri), 60. Matthews (W. Nylander, Hyman) /slovenský útočník Tomáš Tatar (Detroit) odohral 16:20 minúty, asistoval pri úvodnom góle zápasu, trikrát vystrelil na bránu súpera, zaznamenal jeden mínusový bod a prezentoval sa tromi bodyčekmi/ Góly: 1. Pavelski (M. Karlsson, Meier), 6. M. Karlsson (Meier, Pavelski), 16. Boedker (Hansen, Braun), 18. Boedker (Tierney, Vlasic), 25. Braun (Pavelski, M. Karlsson) - 46. G. Smith (B. Ritchie, Johns), 49. Pitlick (J. Klingberg, Roussel) Góly: 13. Connor (Wheeler, Laine), 25. Ehlers (T. Myers, Morrissey), 39. Scheifele (Wheeler, Byfuglien), 44. Connor (Wheeler, T. Myers), 47. Little (T. Myers, Perreault), 56. Perreault (Roslovic), 59. Laine (Little, Perreault) - 9. Malgin (Matheson, Bjugstad), 28. Barkov (Dadonov, Yandle)


Stanovisko rady prokurátorov k Trnkovej kauze podporuje aj etická komisia

Rada prokurátorov vyzvala Trnku, aby požiadal o prerušenie výkonu.

BRATISLAVA. Etická komisia prokuratúry sa bezvýhradne pripája k stanovisku Rady prokurátorov, ktorá vyzvala Dobroslava Trnku, aby požiadal generálneho prokurátora o prerušenie výkonu funkcie prokurátora. Uvádza sa to v stanovisku komisie, ktoré zverejnili na internetovej stránke Generálnej prokuratúry. Komisia ďalej konštatuje, že o prerušenie výkonu funkcie by mali požiadať aj iní prokurátori, pri ktorých existuje podozrenia z korupčnej alebo inej trestnej činnosti.„Etická komisia prokuratúry považuje vykonávanie funkcie prokurátora danými osobami za súčasného stavu, bez záverov o pravdivosti alebo nepravdivosti medializovných informácii za neprijateľné," uvádza komisia. Zároveň dodáva, že absolútna väčšina prokurátorov na Slovensku si plní svoje povinnosti podľa ústavy a iných právnych predpisov. Plní si svoje poslanie v oblasti ochrany práv a právom chránených záujmov a ctí si slušnosť, spravodlivosť a etické hodnoty. Rada prokurátorov je podľa minulotýždňového stanoviska hlboko znepokojená a pobúrená medializovanými informáciami o vzťahu bývalého generálneho prokurátora Dobroslava Trnku s obvineným Marianom Kočnerom. Rada preto Trnku vyzvala, aby do vyšetrenia sám požiadal o prerušenie výkonu funkcie prokurátora. Bývalý generálny prokurátor zatiaľ pozastavenú funkciu nemá. Generálna prokuratúra to zdôvodnila tým, že nie je obvinený. Ak sa však Dobroslav Trnka rozhodne požiadať o prerušenie výkonu funkcie prokurátora, generálny prokurátor Jaromír Čižnár je podľa stanoviska Generálnej prokuratúry pripravený bezodkladne rozhodnúť.Denník N minulý týždeň informoval o existencii nahrávky rozhovoru obvineného Mariana Kočnera s Trnkom. Kočner podľa nej varoval bývalého generálneho prokurátora, že ho zabijú. Dôvodom údajne bolo, že sa Trnka pokúsil vydierať spolumajiteľa Penty Jaroslava Haščáka Gorilou, teda nahrávkou jeho rozhovorov v konšpiračnom byte, o ktorej bol Haščák presvedčený, že už neexistuje. Trnka však autenticitu nahrávky poprel.


Počet obetí útoku na afganskej svadbe stúpol na 80

KÁBUL. Na 80 mŕtvych stúpol počet obetí samovražedného bombového útoku, ku ktorému došlo v sobotu počas svadby v afganskej metropole Kábul. Informovala o tom v stredu agentúra Reuters s odvolaním sa na afganské ministerstvo vnútra. Počet obetí útoku bol pôvodne 63 mŕtvych, medzičasom však zraneniam podľahli ďalšie osoby, uviedol hovorca afganského ministerstva vnútra Nusrat Rahímí. "Svojim zraneniam podľahlo v nemocnici ďalších 17 ľudí. Viac ako 160 osôb zostáva v nemocničnom alebo domácom ošetrení," povedal Rahímí. K sobotňajšiemu samovražednému útoku došlo v západnej časti Kábulu, kde žije mnoho príslušníkov šiitskej menšiny Hazárov. Podľa afganských úradov sa atentátnik sa odpálil počas svadby v tej časti budovy, kde boli zhromaždení muži. K zodpovednosti za útok sa prihlásila extrémistická organizácia Islamský štát (IS).


Kim Čong-un priletel do Singapuru

Severokórejského lídra privítal minister zahraničných vecí Vivian Balakrishnan.

SINGAPUR. Severokórejský vodca Kim Čong-un priletel do Singapuru. Tamojší minister zahraničných vecí Vivian Balakrishnan zverejnil na sociálnej sieti Twitter fotografiu, ako si s lídrom podáva ruku krátko po tom, ako pricestoval. Lietadlo pristálo v nedeľu popoludní. Na ostrove platia prísne bezpečnostné opatrenia. Informácie priniesol web spravodajskej stanice BBC. Kim Čog-un sa stretol aj so singapurským premiérom Lee Hsien Loongom a poďakoval mu za usporiadanie summitu s americkým prezidentom Donaldom Trumpom. "Celý svet sa pozerá na tento historický summit Kim Čong-una so Spojenými štátmi americkými. Vďaka vašej úprimnej snahe... sme boli schopní dokončiť prípravu summitu," povedal dobre naladený Kim cez prekladateľa na audiencii v paláci Istana, sídle singapurského prezidenta. Lee Hsien Loong mu na oplátku poďakoval za možnosť, že môžu toto stretnutie s prezidentom Trumpom hostiť. Pôjde vôbec o prvú schôdzku úradujúceho amerického prezidenta so severokórejským vodcom. Za úspech nadchádzajúceho summitu sa v nedeľu na vatikánskom Námestí sv. Petra pomodlil pápež František spoločne s tisíckami veriacich. František vyjadril nádej, že stretnutie severokórejského vodcu a amerického prezidenta v Singapure "prispeje k vývoju pozitívnym smerom, ktorý zabezpečí v budúcnosti mier pre Kórejský polostrov a celý svet". Americký prezident Donald Trump by mal do Singapuru pricestovať v nedeľu priamo z kanadského Québecu, kde sa zúčastnil summitu krajín G7. Stretnutie amerického prezidenta Donalda Trumpa so severokórejským vodcom Kim Čong-unom je naplánované na utorok 12. júna a malo by sa konať v hoteli Capella na ostrove Sentosa v Singapure.


Raketa spoločnosti SpaceX odštartovala s družicami na rýchly internet

Cieľom projektu je poskytnúť vysokorýchlostné pripojenie k internetu pre celú planétu.

MYS CANAVERAL. Z Mysu Canaveral na Floride sa v piatok uskutočnil odložený štart rakety Falcon 9 americkej súkromnej spoločnosti SpaceX s nákladom 60 družíc satelitnej siete Starlink, ktorú buduje sama SpaceX a ktorá má zabezpečiť vysokorýchlostný internet. Informovala o tom televízia CNBC. Cieľom tohto nového ambiciózneho projektu je poskytnúť vysokorýchlostné pripojenie k internetu pre celú planétu prostredníctvom tisícov satelitov na nízkej obežnej dráhe, teda zhruba 1150 kilometrov nad Zemou. Zakladateľ spoločnosti SpaceX Elon Musk minulý týždeň v rozhovore s novinármi poznamenal, že náklad 60 družíc bude najťažší, ktorý doteraz raketa Falcon 9 niesla. SpaceX dúfa, že sa satelitná sieť Starlink stane kľúčovým zdrojom financovania pre väčšie vesmírne projekty, ako je napríklad plán vyslať ľudí na Mars.


STĹPČEK PETRA TKAČENKASyriza spáchala volebný podvod a zachovala sa zodpovedne

Robert Fico sa roky rozčuľuje, keď niekto naznačí, že kým pravicové vlády reformujú a konsolidujú, socialisti si sadajú k prestretému stolu, strovia efekt reforiem, nechajú po sebe omrvinky a nezaplatený účet. Vraví, že aj ľavičiari vedia vládnuť zodpovedne a za príklad dáva – samého seba. Keby sa však nechcel blamovať tým, že počas bezprecedentnej konjunktúry Smer nedokáže vyrovnane hospodáriť, mohol by ukázať na gréckych kamarátov zo Syrizy. Tá pred štyrmi rokmi nastúpila k moci so sľubom zrušiť škrty a vymaniť Grécko z „dlhového žalára“, do ktorého kolísku demokracie uvrhla trojka. Syriza však urobila presný opak: po nástupe k moci s trojkou podpísala dohodu o treťom záchrannom balíčku a v posledných troch rokoch tak malo Grécko prebytkový rozpočet. A za tento volebný podvod cez víkend zaplatila len o štyri percentná slabším volebným výsledkom. Čiže áno, socialisti to naozaj zvládnu. Stačí medzinárodný diktát a dokážu sa správať zodpovedne.